Khalani Wakukhulupirika na Wakubvera Ninga Nowe, Danyeri na Djobi | Nsanza ya Mulindiri Yakupfunza\n‘Nowe, Danyeri na Djobi . . . ndiwo omwe angadapulumuka thangwe ra kulungama kwawo.’—ZAKIYERI 14:14.\nKODI TINGATEWEZERE TANI KUKHULUPIRIKA KWA . . .\n1, 2. (a) N’thangwe ranyi kukumbukira bziratizo bza Nowe, Danyeri na Djobi kungatilimbise? (b) Kodi ni lini pomwe Zakiyeri adanemba mafala ya pa Zakiyeri 14:14?\nKODI imwepo munkugumana na mabvuto ninga matenda, kunesa kwa kobiri ayai kuzunzidwa? Kodi nthawe zinango mabvutoya yambakucitisani kuluza cikondweso canu pa kutumikira Yahova? Penu mumbabzibva tenepoyo, kukumbukira bziratizo bza Nowe, Danyeri na Djobi kungakulimbiseni. Amunawa akhali wakuperewera ndipo akhagumanambo na mabvuto yabodzi-bodzi na yomwe tinkugumana nayo nsiku zino. Ndipo nthawe zinango, moyo wawo ukhakhala pa ngozi. Koma iwo adapitiriza kukhala wakukhulupirika kwa Yahova, ndipo iye adawawona kukhala bziratizo bzabwino pa nkhani ya kukhulupirika na kubvera.—Werengani Zakiyeri 14:12-14. *\n2 Zakiyeri adanemba mafala ya m’vesi lomwe linkutsogolera msolo uno pomwe akhali ku Babulo, mu gole la 612 Kristu anati kubwera. * (Onani mafala ya m’nyansi.) (Zakiyeri 1:1; 8:1) Pa nthaweyo, yakhadasala magole yakucepa kuti Jeruzalemu apfudzidwe mu 607. Ni wanthu ang’ono-ng’ono okha omwe akhali wakukhulupirika na wakubvera mu Jeruzalemu ninga Nowe, Danyeri na Djobi, ndipo iwo adapulumuka. (Zakiyeri 9:1-5) Jeremiya, Baruke, Ebedi-meleki na Arekabu ni winango mwa wanthu omwe adapulumukambo.\n3 Nsiku zinombo, ni wanthu ang’ono-ng’ono okha omwe Yahova ambawawona kukhala wakulungama ninga Nowe, Danyeri na Djobi, ndipo ndiwo omwe an’dzapulumuka dziko lakuipali likadzapfudzidwa. (Cibvumbulutso 7:9, 14) Tenepo, bwerani ticezerane bza thangwe lomwe lidacitisa Yahova kuwona amuna atatuwa kukhala bziratizo bzabwino. Ndipo tin’cezeranambo (1) bza mabvuto yomwe ali-wense wa iwo adagumana nayo na (2) momwe tingatewezerere kukhulupirika na kubvera kwawo.\nNOWE ADAKHALA WAKUKHULUPIRIKA NA WAKUBVERA KWA MAGOLE YAKUPOSA 900!\n4, 5. Kodi ni mabvuto yaponi yomwe Nowe adagumana nayo, tsono n’ciyani comwe iye adacita?\n4 Kodi ni mabvuto yaponi yomwe Nowe adagumana nayo? Mu nthawe ya Inoki, omwe akhali yavu wace wa Nowe, wanthu akhacita bzinthu bzakuipa kwene-kwene. Iwo akhalewa ‘bzinthu bzakunyoza’ Yahova. (Juda 14, 15) Ndipo mu nthawe ya Nowe bzinthu bzikhadaipiratu, mwakuti ‘dziko likhadadzala na ciwembo.’ Pa nthawe imweire, wanjo wakuipa adabwera pa dziko la pansi na thupi la nyama, adalowola akazi acibereka wana omwe akhali waciwembo. (Ciyambo 6:2-4, 11, 12) Koma mwakusiyana na wanthu waciwembowo, Nowe akhacita bzinthu bzabwino. Bibliya limbalewa kuti ‘Nowe akhafunidwa na Yahova.’ Ndipo limbalewambo kuti ‘Nowe adafamba na Mulungu wacadidi.’—Ciyambo 6:8, 9.\n5 Kodi mafalaya yankutiuza ciyani pakulewa bza Nowe? Cakuyamba, kumbukirani bza nthawe yomwe Nowe adamala ankutumikira Yahova mwakukhulupirika m’dziko lakuipa lire, Cigumula ca Madzi cinati kufika. Padapita pafupifupi magole 600 sikuti kokha magole 70 ayai 80! (Ciyambo 7:11) Caciwiri, lekani kuyebwa kuti nthawe imweire kukhalibe gwere lomwe lingadamulimbisa ninga momwe bziriri na ife nsiku zino. Ndipo bzinkuwoneka kuti azibale wace akhatumikira lini Yahova. *—Onani mafala ya m’nyansi.\n6. Kodi Nowe adalatiza tani kukhwimika?\n6 Nowe akhakumbuka lini kuti kundokhala munthu wabwino kukhali kwakukwanira. Iye adakhwimika pa kuuza wanthu winango bza kukhulupirika kwace kwa Yahova. Ndipo Bibliya limbamucemera kuti ‘mpalizi wa cirungamo.’ (2 Pedru 2:5) Mpostolo Paulo adalewa bza Nowe kuti: ‘Thangwe ra cikhulupiroco, iye adakunda dziko.’ (Wahebereu 11:7) Mwakusaya kupenukira, wanthu akhamuseka na kuyeza kuphingiza basa lace, ndipo pinango adayeza kumucitira ciwembo. Koma Nowe alibe kugopa wanthuwo. (Mimwani 29:25) M’mbuto mwace, iye akhana cikhulupiro, tenepo Yahova adamuthandiza kukhala wakukhwimika. Ndipo Yahova ambacitambo bzibodzi-bodzibzi na atumiki wace wakukhulupirika nsiku zino.\n7. Kodi ni mabvuto yaponi yomwe Nowe adagumana nayo pomwe akhamanga cingalawa?\n7 Nowe akhali kale wakukhulupirika kwa Yahova kwa magole yakuposa 500, pomwe Yahova adamuuza kuti amange cingalawa, comwe cingadaphatisidwa basa pakupulumusa wanthu pabodzi na bzirombo pa Cigumula ca Madzi. (Ciyambo 5:32; 6:14) Kwa Nowe, bzikhawoneka ninga bzakunesa kumanga cingalawaci. Ndipo iye akhadziwa kuti wanthu angadamuseka na kucitisa moyo wace kukhala wakunesa kwene-kwene. Koma Nowe adakhala wakukhulupirika na wakubvera kwa Yahova ndipo iye ‘adacitadi tenepoyo.’—Ciyambo 6:22.\n8. Kodi n’ciyani comwe cinkulatiza kuti Nowe akhakhulupira Yahova pa nkhani ya kusamalira banja lace?\n8 Nowe adagumana pomwe na bvuto linango. Iye akhafunika kusamalira mkazi wace pabodzi na wana wace. Cigumula ca Madzi cinati kubwera, wanthu akhafunika kuphata basa na nyongo kuti agumane cakudya. Ndipo Nowe akhafunikambo kucita bzibodzi-bodzibzi. (Ciyambo 5:28, 29) Tsono iye alibe kulekerera kuti bzinthu bzakuthupi bzikhale pa mbuto yakuyamba pa moyo wace. Nthawe zense iye akhawona kutumikira Yahova kukhala cinthu cakufunika kwene-kwene. Pinango cingalawa cidamala magole 40 ayai 50 cinkumangidwa, koma Nowe adapitiriza kukhala wakukhulupirika kwa Yahova. Ndipo pambuyo pa Cigumula ca Madzi, Nowe adadzakhulupirika pomwe kwa magole 350. (Ciyambo 9:28) Nowe adakhala ciratizo cabwino pa nkhani ya kukhulupirika na kubvera!\n9, 10. (a) Kodi tingatewezere tani kukhulupirika na kubvera kwa Nowe? (b) Kodi mungakhale na citsimikizo ciponi mukambabvera na kukhulupira Yahova?\n9 Kodi tingatewezere tani kukhulupirika na kubvera kwa Nowe? Tingacite bzimwebzi mwa kumbakhotcerera bzinthu bzomwe Yahova ambabziwona kukhala bzabwino, mwa kuleka kucita mbali ya dziko la Sathaniri na kumbaikha Yahova pa mbuto yakuyamba pa moyo wathu. (Mateu 6:33; Juwau 15:19) Ndipopa dzikoli limbatiwenga. Mwa ciratizo, ifepano timbafunisisa kubvera mitemo ya Yahova pa nkhani ya kugonana na malowozi, ndipo thangwe ra bzimwebzi wanthu angatilewe mafala yakuipa m’bzikasi bzakumwazira nkhani. (Werengani Malakiya 3:17, 18.) * Tsono ninga Nowe, ifepano timbagopa lini wanthuwo, koma timbagopa Yahova ndipo timbamulemekeza kwene-kwene, mwakuti timbafuna lini kucita bzinthu bzomwe bzingamusunamise. Ndipo timbacita bzimwebzi thangwe timbadziwa kuti ndiye yekha omwe angadzatipase moyo wakusaya kumala.—Luka 12:4, 5.\n10 Bzibvunzeni kuti: ‘Kodi ndin’dzapitiriza kucita bzinthu bzabwino pa maso pa Mulungu napo wanthu winango acindiseka ayai kundilewa kuipa? Kodi ndimbakhulupira kuti Yahova an’dzandithandiza kusamalira banja langu napo moyo ucikhala wakunesa?’ Mukabvera na kukhulupira Yahova ninga Nowe, mungakhale na citsimikizo cense cakuti iye an’dzakusamalirani.—Wafiripo 4:6, 7.\nDANYERI ADAKHALA WAKUKHULUPIRIKA NA WAKUBVERA KU BABULO\n11. Kodi ni mabvuto yaponi yomwe Danyeri pabodzi na anzace adagumana nayo ku Babulo?\n11 Kodi ni mabvuto yaponi yomwe Danyeri adagumana nayo? Danyeri adangingimizidwa kukakhala ku Babulo, mzinda omwe ukhadadzala na mirungu yakunama pabodzi na bza mizimu. Wanthu wa kumweko akhawenga Ajuda ndipo iwo akhambanyoza Ajudawo pabodzi na Mulungu wawo Yahova. (Psalymo 137:1, 3) Mwakusaya kupenukira, bzimwebzi bzidasunamisa kwene-kwene Danyeri pabodzi na Ajuda winango omwe akhafuna Yahova! Ndipo wanthu azinji akhambanyang’ana mathangwe kwa Danyeri, Ananiya, Misaeli na Azariya, thangwe iwo akhadasankhulidwa kuti apfunzisidwe bzinthu bzinango kuti ambatumikire mambo wa ku Babulo. Iwo akhafunika kumbadya cakudya ca mambo, comwe cikhaphatanidza bzinthu bzomwe Yahova akhadaletsa atumiki wace kudya. Tsono Danyeri adatsimikiza mu mtima mwace kuti ‘an’bzipswipiza lini na bzakudya bza mambo.’—Danyeri 1:5-8, 14-17.\n12. (a) Kodi Danyeri akhana khalidwe liponi? (b) Ndipo Yahova akhamuwona tani?\n12 Na kupita kwa nthawe, Danyeri adadzagumana pomwe na bvuto linango lomwe pakuyamba likhawoneka lini ninga bvuto. Iye akhali munthu wa nzeru kwene-kwene ndipo thangwe ra bzimwebzi, mambo wa ku Babulo adamupasa udindo. (Danyeri 1:19, 20) Tsono, Danyeri alibe kubzikuza thangwe ra bzimwebzi. Iye adapitiriza kukhala wakubzicepswa ndipo nthawe zense akhadziwa kuti nzeru zacezo zikhacokera kwa Yahova. (Danyeri 2:30) Yahova adalewa kuti Nowe, Djobi pabodzi na Danyeri, akhali bziratizo bzabwino bzakuthemera kutewezeredwa. Pa nthaweyo, Nowe na Djobi akhadafa kale ndipo iwo akhadatumikira Yahova mwakukhulupirika kwa moyo wawo wense, koma Danyeri akhali tswaka. Yahova akhakhulupira kwene-kwene Danyeri ndipo mpsakubveka, thangwe Danyeriyo adakhala wakukhulupirika na wakubvera Yahova kwa moyo wace wense. Pomwe Danyeri akhana magole pafupi-fupi 100 yakubadwa, wanjo wa Yahova adamuuza kuti iye akhali ‘Munthu wakufunika kwene-kwene.’—Danyeri 10:11.\n13. Kodi n’thangwe ranyi Yahova adacitisa Danyeri kukhala na udindo ku Babulo?\n13 Na thandizo la Yahova, Danyeri adadzakhala munthu wakufunika kwene-kwene mu umambo bwa Babulo ndipo patsogolo pace, mu umambo bwa Amedi na Aperisi. (Danyeri 1:21; 6:1, 2) Pinango ni Yahova omwe adacitisa Danyeri kukhala na udindobu kuti athandize wanthu wace, ninga momwe adacitira na Zuze ku Edjipito patsogolo pace na Esteri na Mordekai ku Perisi. * (Onani mafala ya m’nyansi.) (Danyeri 2:48) Kodi imwepo munkumbuka kuti Zakiyeri adabva tani pabodzi na Ajuda wense omwe akhali akapolo ku Babulo, pomwe Yahova adaphatisa basa Danyeri kuti awathandize? Kulewa cadidi, iwo adalimbisidwa kwene-kwene!\nTikapitiriza kukhala wakukhulupirika ifepano tin’dzakhala wakufunika pa maso pa Yahova (Onani ndime 14, 15)\n14, 15. (a) Ninga mu nthawe ya Danyeri, kodi bzinthu bziri tani m’dzikoli? (b) Kodi n’ciyani comwe abereki angapfunze nsiku zino na ciratizo ca abereki wa Danyeri?\n14 Kodi tingatewezere tani kukhulupirika na kubvera kwa Danyeri? Mu dziko lomwe tinkukhalali, wanthu azinji ambacita bzinthu bzakuipa kuphatanidza kunamata kwakunama. Wanthu azinji ambapumpsidwa na Babulo mkulu, omwe ambaimira gulu la pa dziko lense la pansi la bzipembedzo bzakunama, ndipo m’Bibliya Babulo mkuluyu ambacemeredwa ‘mbuto yakukhala madimonyo.’ (Cibvumbulutso 18:2) Ifepano, tiri ninga alendo m’dziko lino. Tenepo, wanthu ambatiwona kukhala wakusiyana ndipo winango mpaka ambafika pakutiseka. (Marko 13:13) Tsono ninga Danyeri, mbatipitirizeni kukhala wakufendererana na Yahova. Tikakhala wakubzicepswa, ticikhulupira Yahova na kumubvera, iye an’dzatiwonambo kukhala wakufunika kwene-kwene kwa iye.—Hagai 2:7.\n15 Abereki angapfunze bzizinji na ciratizo ca abereki wa Danyeri. Pomwe akhali mwana ku Juda, Danyeri akhakhala pakati pa wanthu azinji wakuipa. Koma iye, adakula acimbafuna Yahova. Kodi n’ciyani comwe cidamuthandiza? Abereki wace. Pinango Danyeri adapfunza bza Yahova na abereki wacewo. (Mimwani 22:6) Dzina lakuti Danyeri, limbathandauza “Mulungu ndiye muyeruzi wangu,” ndipo iro linkulatiziratu padeca kuti abereki wace akhafuna kwene-kwene Yahova. (Danyeri 1:6) Tenepo, abereki, mbakhalani wakupirira pakupfunzisa wana wanu bza Yahova ndipo lekani kuneta. (Wayefezo 6:4) Mbapembani nawo pabodzi ndipo mbawacitiranimbo mipembo. Citani bzense bzomwe mungakwanise kuti mupfunzise wana wanu kufuna bzomwe mpsabwino pa maso pa Yahova, ndipo iye an’dzakusimbani pakulu.—Psalymo 37:5.\nDJOBI ADABVERA NA KUKHULUPIRA YAHOVA PA MABVUTO NA PA MTENDERE\n16, 17. Kodi ni mabvuto yaponi yomwe Djobi adagumana nayo pa moyo wace?\n16 Kodi ni mabvuto yaponi yomwe Djobi adagumana nayo? Djobi adagumana na mabvuto mazinji pa moyo wace. Pakuyamba, iye akhali ‘wakulemekezeka kwene-kwene pakati pa wanthu wense’ omwe akhakhala m’dziko lace. (Djobi 1:3) Iye akhali wakudala kwene-kwene, ndipo wanthu azinji akhamudziwa bwino. (Djobi 29:7-16) Tsono, Djobi alibe kukumbuka kuti iye akhali wakufunika kwene-kwene kuposa winango mwakuti angadafunikira lini thandizo la Mulungu. Ndipopa Yahova adamucemera kuti ‘mtumiki wangu’ ndipo adalewambo kuti Djobi akhali ‘munthu wakusaya mathangwe, wakulungama, ndipo ambagopa Mulungu na kutcenkha kucita cakuipa.’—Djobi 1:8.\n17 Mwadzidzidzi, bzinthu bzidacinja pa moyo wa Djobi. Iye adaluza bzinthu bzace bzense ndipo adasunama kwene-kwene, mwakuti akhandofuna kufa. Lero-lino, ifepano timbadziwa kuti ni Sathani omwe adacitisa kuti Djobi abonere. Iye adalewa kuti Djobi akhatumikira Mulungu thangwe ra bzinthu bzomwe akhanabzo. (Werengani Djobi 1:9, 10.) * Yahova adasunama kwene-kwene na gunkha la Sathaniro. Kodi n’ciyani comwe Yahova adacita kuti alatize kuti Sathani ni nyamagunkha? Iye adapasa mpata Djobi kuti alatize kukhulupirika kwace kwa Mulungu, acilatizambo kuti ambatumikira Mulunguyo thangwe ra lufoyi.\n18. (a) Kodi n’ciyani comwe cimbakudekerani pa nkhani ya Djobi? (b) Kodi n’ciyani comwe tingapfunze na momwe Yahova adacitira bzinthu na Djobi?\n18 Sathani adayeza Djobi kazinji kense ndipo iye adacitisa Djobiyo kukumbuka kuti mayezoyo yakhacokera kwa Mulungu. (Djobi 1:13-21) Patsogolo pace, amuna atatu omwe akhali axamwali wace wa Djobi, adadzamulewa mafala yakuipa. Iwo adamulewa kuti iye akhali munthu wakuipa nakuti akhalangidwa na Mulungu. (Djobi 2:11; 22:1, 5-10) Tsono, Djobi adapitiriza kukhala wakukhulupirika kwa Yahova, napo kuti nthawe zinango iye akhambalewa bzinthu mwakusaya kukumbuka bwino. (Djobi 6:1-3) Yahova akhabvesesa momwe Djobi akhabvera ndipo iye akhadziwa kuti bzomwe Djobi akhalewabzo bzikhacokera lini pansi pa mtima. Ndipo Yahova akhawonambo kukhulupirika kwa Djobi, napo kuti Sathani adamuzunza kazinji kense. Pomwe mabvuto yense ya Djobi yadamala, Yahova adamusimba kwene-kwene ndipo adamupasa kubwerezera kawiri bzinthu bzomwe iye akhanabzo pakuyamba, acithumizira magole 140 ya moyo wace. (Tiyago 5:11) Kucokera nthawe imweyo kuyenda kutsogolo, Djobi adatumikira Mulungu na mtima wace wense. Kodi tinkudziwa tani bzimwebzi? Thangwe mafala yakugumanika pa Zakiyeri 14:14, lomwe ni vesi lakutsogolera msolo uno, yadanembedwa magole mazinji pambuyo pa Djobi kufa.\n19, 20. (a) Kodi tingatewezere tani kukhulupirika na kubvera kwa Djobi? (b) Kodi tingatewezere tani Yahova abale wathu akambagumana na mabvuto?\n19 Kodi tingatewezere tani kukhulupirika na kubvera kwa Djobi? Bziribe basa kuti tinkugumana na mabvuto yaponi pa moyo wathu, nthawe zense tin’funika kumbawona Yahova kukhala munthu wakufunika kwene-kwene pa moyo wathu. Tin’funika kumukhulupira na kumubvera na mtima wathu wense. Ndipo ifepano tina mathangwe mazinji yakucitira bzimwebzi kuposa Djobi. Mwa ciratizo, nsiku zino ifepano timbadziwa bzinthu bzizinji pakulewa bza Sathani pabodzi na mapumpso yace. (2 Wakolinto 2:11) Tikambawerenga Bibliya, maka-maka bukhu la Djobi, timbawona thangwe race Mulungu ankulekerera kubonera. Ndipo kucokera mu polofesiya ya Danyeri, ifepano timbadziwa kuti Umambo bwa Mulungu ni boma cairo ndipo mtongi wace ni Jezu Kristu. (Danyeri 7:13, 14) Timbadziwambo kuti Umambobu tsapanopapa bun’tonga dziko lense la pansi bucimalisa kubonera kwense.\n20 Mabvuto yomwe Djobi adagumana nayo yambatipfunzisa kuti tin’funika kubvera nsisi abale wathu akambagumanambo na mabvuto. Ninga Djobi, pinango iwo angalewembo bzinthu mwakusaya kukumbuka bwino. (Mpalizi 7:7) Tsono tin’funika lini kukumbuka kuti iwo ankubonera thangwe rakuti adacita bzinthu bzinango bzakuipa. M’mbuto mwace, tin’funika kubvesesa momwe iwo ankubvera. Tikacita bzimwebzi, tin’dzakhala ninga Baba wathu Yahova, omwe ni Mulungu walufoyi na wansisi.—Psalymo 103:8.\nYAHOVA ‘AN’DZAKUPASANI MPHANVU’\n21. Kodi mafala ya pa 1 Pedru 5:10, yambatikumbusa tani bzomwe bzidacitikira Nowe, Danyeri na Djobi?\n21 Nowe, Danyeri na Djobi, adakhala mu nthawe zakusiyana-siyana ndipo ali-wense akhana mabvuto yace. Tsono, iwo adakwanisa kukunda mabvuto yawoyo. Bzomwe bzidawacitikirabzo, bzimbatikumbusa bzomwe mpostolo Pedru adalewa kuti: ‘Pambuyo pa kubonera mwa kanthawe, Mulungu wa kudeka mtima kwene-kwene . . . an’dzamaliza kukupfunzisani; ndipo an’dzakulimbisani na kukupasani mphamvu.’—1 Pedru 5:10.\n22. Kodi n’ciyani comwe tin’dzacezerana mu nkhani yakutewera?\n22 Mafala ya pa 1 Pedru 5:10, yambaphatambo basa kwa atumiki wa Mulungu wa nsiku zino. Yahova ambatitsimikizira kuti an’dzalimbisa atumiki wace na kuwapasa mphanvu. Tensenefe tin’funa kulimbisidwa na Yahova ndipo tin’funambo kupitiriza kukhala wamphanvu na wakukhulupirika kwa iye. Ndipopa kuti bzimwebzi bzikwanisike, ifepano tin’funika kutewezera kukhulupirika na kubvera kwa Nowe, Danyeri na Djobi. Mu nkhani yakutewera, tin’dzawona kuti amunawa adakwanisa kukhala wakukhulupirika kwa Yahova thangwe ra kuti iwo akhamudziwa bwino. Iwo adakwanisa ‘kubvesesa bzinthu bzense’ bzomwe Yahova akhafuna kuti iwo acite. (Mimwani 28:5) Ndipo ifepano tingacitembo bzibodzi-bodzibzo.\n^ ndi. 1 Zakiyeri 14:12 Ndipo Yahova adalewalewa nane pomwe, aciti: 13 “Iwe mwana wa munthu, dziko likandiphonyera mwakucita bzinthu bzakusaya kukhulupirika, inepano ndin’dzalifuthulira boko langu ndipo ndin’dzalipfudzira bzinthu bzakukoyera cakudya ndipo ndin’dzalibweresera njala yomwe in’dzapha wanthu pabodzi na bzirombo. 14 “‘Napo bzingadakhala kuti amuna atatu awa: Nowe, Danyeri na Jobi ali m’mdzikolo, iwo okha ndiwo omwe angadapulumuka thangwe ra kulungama kwawo, walewa tenepo Yahova, Mbuya Mkululetu.”\n^ ndi. 2 Zakiyeri adatengedwa aciyendesedwa ku Babulo, mu gole la 617 Kristu anati kubwera. Pomwe padapita magole matanthatu ali kumweko, mu gole la 612, iye adanemba mafala yomwe yankugumanika pa Zakiyeri 8:1–19:14.\n^ ndi. 5 Lameki, baba wace wa Nowe akhali wakukhulupirika kwa Mulungu, koma adafa patasala magole maxanu kuti Cigumula ca Madzi cibwere. Pinango mai wa Nowe pabodzi na azibale wace akhana moyo pomwe Cigumula ca Madzi cidabwera, koma iwo alibe kupulumuka.\n^ ndi. 9 Malakiya 3:17 Yahova wa anyankhondo walewa kuti: “Iwo an’dzakhala wanthu wangu pa nsiku yomwe ndin’dzawasandusa cuma cakupambulika. Ndin’dzawabvera nsisi ninga momwe munthu ambabvera nsisi mwana wace omwe ambamutumikira. 18 Ndipo imwepo mun’dzawona pomwe kusiyana pakati pa munthu wakulungama na munthu wakuipa na pakati pa omwe ambatumikira Mulungu na omwe ambam’tumikira lini.”\n^ ndi. 13 Pinango Yahova adacitisa Ananiya, Misaeli pabodzi na Azariya kukhalambo na udindo kuti athandizembo Ajuda omwe akhali ku Babuloko.—Danyeri 2:49.\n^ ndi. 17 Djobi 1:9 Ndipo Sathani adamutawira Yahova kuti: “Kodi mumbakumbuka kuti Djobi ambagopa Mulungu papezi? 10 Mulibe kumuikhira tsose m’mphepete mwace na mwa nyumba yace na mwa bzense bzomwe iye anabzo? Mwasimba basa la manja yace, ndipo bzifuwo bzace bzense bzawanda kwene-kwene pa dziko la pansi.\nKutewezera kukhulupirika na kubvera kwa Nowe, Danyeri na Djobi: Ni kucita nyongo yakukhala wakukhulupirika na wakubvera Yahova ninga momwe iwo adacitira


Lufoyi Limbatithandiza Kupirira Tikambawengedwa | Ntsanza ya Mulindiri Yakupfunza\nNKHANI YAKUPFUNZA 12\n‘Ndikukuuzani bzinthu bzimwebzi kuti mumbafunane. Penu dziko limbakuwengani, imwepo mun’dziwa kuti lidayamba kuwenga ine linati kuwenga imwepo.’—JUWAU 15:17, 18.\nNYIMBO 129 Ifepano Tin’dzapitiriza Kupirira\n1. Mwakubverana na Mateu 24:9, thangwe ranyi tin’funika lini kudabwa wanthu akambatiwenga?\nYAHOVA adatilenga kuti timbafune anzathu na kuti iwo ambatifunembo. Tenepo, munthu akambatiwenga bzimbatiwawa, ndipo nthawe zinango timbabva mantha. Mwa ciratizo, mpfumakazi inango yakucemeredwa Georgina, yomwe imbakhala ku Europa, idalewa kuti: “Pomwe ndikhana magole 14 yakubadwa, mai wangu akhambandiwenga thangwe ra kutumikira Yahova. Bzidandiwawa kwene-kwene, ndidabzibva kuti ndiri ndekha, ndipo ndidayamba kukumbuka kuti ndine lini munthu wabwino.” * M’bale munango wakucemeredwa Danylo adanemba kuti: “Pomwe acikunda adandimenya, kunditukana, na kundigopswa thangwe rakuti ndine Mboni ya Yahova, ndidabva mantha ndipo ndidabziwona kuti ndine munthu wakusaya kufunika.” Bzimbatiwawa kwene-kwene wanthu akambatiwenga, tsono bzimwebzi bzimbatidabwisa lini. Jezu akhadalewa kale kuti tingadadzawengedwa.—Werengani Mateu 24:9. *\n2-3. Thangwe ranyi ateweri wa Jezu ambawengewa?\n2 Dziko limbawenga ateweri wa Jezu. Thangwe ranyi? Thangwe ninga Jezu, ifepano timbacita lini ‘mbali ya dziko.’ (Juwau 15:17-19) Ndipopa, napo kuti timbalemekeza maboma, ifepano timbalamba kuyanamata, ayai kunamata bzizindikiro bzomwe bzimbaimira mabomayo. Timbanamata Yahova basi. Timbathandizira malamulo yakulungama ya Mulungu, yakulewa bza kutonga wanthu, tsono Sathani na ‘mbeu’ zace, ambanyoza ugo bomwe Mulungu anabo bwakutonga wanthu. (Ciyambo 3:1-5, 15) Timbapalizira kuti ni Umambo bwa Mulungu bokha bomwe bun’dzamalisa mabvuto ya wanthu, ndipo mwakusaya kucedwa bun’dzapfudza wentse omwe ambanyoza Umambobo. (Danyeri 2:44; Cibvumbulutso 19:19-21) Imweyi ni nkhani yabwino kuna wanthu wakuderekha, tsono ni nkhani yakuipa kuna wanthu wakuipa.—Psalymo 37:10, 11.\n3 Timbawengedwa pomwe thangwe rakuti timbabvera mitemo ya Mulungu. Bzomwe Mulungu ambalewa kuti mpsabwino na bzakuipa, mpsakusiyana kwene-kwene na bzomwe wanthu wa dzikoli ambalewa kuti mpsabwino na bzakuipa. Mwa ciratizo, wanthu azinji ambawona lini kuti mpsakuphonyeka kucita malume ya pa mphasa ya mtundu uli-wentse, na makhalidwe yanango yakuipa, ninga yomwe yadacitisa kuti Mulungu apfudze mizinda ya Sodoma na Gomora! (Juda 7) Thangwe ra kuti timbabvera mitemo ya m’Bibliya yakulewa bza nkhani imweyi, wanthu azinji ambatinyoza, ndipo ambatilewa kuti tidanesa!—1 Pedru 4:3, 4.\n4. Kodi ni makhalidwe yaponi yomwe yangatilimbise wanthu akambatiwenga?\n4 Kodi n’ciyani cingatithandize kupirira, wanthu akambatiwenga na kutitukana? Tin’funika kukhala na cikhulupiro camphanvu cakuti Yahova an’dzatithandiza. Cikhulupiro cathu ciri ninga mkhotco omwe ungathimise ‘misewe yakugaka ya nyakuipayo.’ (Wayefezo 6:16) Koma tin’funikira pomwe cinthu cinango sikuti cikhulupiro cokha. Timbafunikirambo lufoyi. Thangwe ranyi? Thangwe lufoyi ‘limbakalipa lini.’ Ndipo iro limbalekerera bzinthu bzentse na kupirira bzinthu bzentse bzakuwawa. (1 Wakolinto 13:4-7, 13) Tsapano bwerani tiwone momwe lufoyi lomwe tinalo kuna Yahova, kuna abale wathu, napo kuna anyamadulanthaka wathu lingatithandizire kupirira tikambawengewa.\nKUFUNA YAHOVA KUMBATITHANDIZA KUPIRIRA TIKAMBAWENGEWA\n5. Kodi lufoyi lomwe Jezu akhanalo kuna Pai wace lidamuthandiza tani?\n5 Usiku bomwe mangwana yace Jezu angadaphedwa na anyamadulanthaka wace, iye adauza ateweri wace kuti: ‘Nimbafuna Baba wangu, ndikucita ibzi pa kuteweza cakutonga comwe Baba wanguyo adandipasa.’ (Juwau 14:31) Lufoyi lomwe Jezu akhanalo kuna Yahova, lidamuthandiza kupirira mabvuto yomwe adadzagumana nayo kutsogolo. Ifepanombo, lufoyi lomwe tinalo kuna Yahova lingatithandizembo mu njira ibodzi-bodziyi.\n6. Mwakubvrana na Waroma 5:3-5, kodi atumiki wa Yahova ambabzibva tani akambapirira pomwe akuwengedwa?\n6 Lufoyi lomwe atumiki wa Yahova analo kuna iye, nthawe zentse limbawathandiza kupirira akambazunzidwa. Mwa ciratizo, pomwe apostolo adauziwa na nyumba ya mphala ya Adjuda kuti asiye kupalizira, lufoyi lomwe akhanalo kuna Mulungu, lidawacitisa ‘kubvera Mulungu ninga mtongi kuposa wanthu.’ (Mabasa 5:29; 1 Juwau 5:3) Lufoyi lamphanvu limweri, lomwe abale wathu analo kuna Mulungu, likuwathandizambo kuti apitirize kukhala wakukhulupirika pomwe akuzunzidwa na maboma mwakuti bwerani mudzawone. M’mbuto mwakukhala wakutepa, ifepano timbawona kuti ni mwayi tikambapirira pomwe tikuwengedwa.—Mabasa 5:41; werengani Waroma 5:3-5. *\n7. Kodi n’ciyani comwe tin’funika lini kucita wanthu wa m’banja mwathu akatizunza?\n7 Tikakhala tikuyezedwa na wanthu wa m’banja mwathu, bzingakhale bzakunesa kupirira. Iwo akabva kuti tikufuna kupfunza bza Yahova, angakumbuke kuti ifepano tapumpsidwa. Ndipo winango angakumbuke kuti msolo wathu ukuphata lini bwino basa. (Ndendemezerani na Marko 3:21.) Thangwe ra bzimwebzi, iwo angatizunze mwa kucita kutimenya ayai kutitukana. Bzimwebzi bzin’funika lini kutidabwisa. Jezu adalewa kuti: ‘Anyamadulanthaka wa munthu an’dzakhala wanthu wa m’banja lace cairo.’ (Mateu 10:36) Tsono wanthu wa m’banja lathu akaticitira bzinthu bzakuipa, ifepano tin’funika lini kuwawenga. M’mbuto mwace, pomwe lufoyi lathu kuna Yahova likukula, lufoyi lathu kuna wanthu lin’funikambo kukula. (Mateu 22:37-39) Tsono tin’funika lini kuleka kubvera malamulo na mitemo ya m’Bibliya, kuti ticite bzomwe wanthu angakomedwe nabzo.\nNthawe zinango ifepano tingabonere, tsono Yahova nthawe zentse an’dzakhala ku mbali yathu kuti atitsangalaze na kutilimbisa (Onani ndime 8-10)\n8-9. Kodi n’ciyani comwe cidathandiza mpfumakazi inango kukhala yakulimba pomwe ikhazunzidwa?\n8 Georgina, omwe tamufotokoza kale m’mbuyomu, adakwanisa kupirira pomwe akhayezedwa kwene-kwene na mai wace. Iye adalewa kuti: “Inepano na mai wangu tidayamba kupfunza Bibliya na Mboni za Yahova. Tsono pomwe padapita minyezi mitanthatu ndidafuna kuyenda kumitsonkhano, koma mai wangu adacinja kabodzi na kabodzi, ndipo adayamba kundizunza. Ndidazindikira kuti iwo akhabverana na apanduki, ndipo pakulewalewa nande, iwo akhaphatisa basa nzeru za apandukiwo. Iwo akhanditukana, akhapfuwa tsisi langu, ndipo akhanditaira mabukhu yangu. Pomwe ndidapfitsa magole 15 yakubadwa, ndidabatizidwa. Mai wangu adayezera kundiletsa kutumikira Yahova mwa kundiyendesa ku internato, komwe kukhana maswaka yomwe yakhaphatisa basa mankhwala yakudzungulumwisa msolo, na kucita bzinthu bzizinji bzakuipa. Nthawe zinango bzimbakhala bzakunesa munthu omwe akhakusamalira na kukufuna akayamba kukunyoza.”\n9 Kodi n’ciyani comwe cidathandiza Georgina kupirira? Iye adati: “Ntsiku yomwe mai wangu adandiphindukira, ndikhadamala kale kuwerenga Bibliya lentse. Ndikhadatsimikiza kuti ndacigumana cadidi, ndipo ndikhabzibva wakufendererana na Yahova. Ndikhapemba kawiri-kawiri kwa Yahova, ndipo iye akhanditetekera. Pomwe ndikhali ku internatoko, mpfumakazi inango idandicemera kuti ndiyende ku mui kwayene. Ndipo tidakapfunza Bibliya pabodzi. Comwe cidandilimbisa pa nthawe imweyire, ni abale na mpfumakazi wa m’gwere. Iwo adandicitisa kubzibva ninga m’bodzi wa m’banja mwawo. Ndidakwanisa kuwona kuti Yahova ngwamphanvu kuposa anyakutizunza, bziribe basa bzomwe iwo angaticitire.”\n10. Kodi tingakhulupire kuti Yahova an’dzaticitira ciyani nthawe zentse?\n10 Mpostolo Paulo adanemba kuti palibe cinthu comwe cin’dzakwanisa ‘kutilekanisa na lufoyi la Mulungu lomwe liri mwa Kristu Jezu Mbuya wanthu.’ (Waroma 8:38, 39) Napo kuti nthawe zinango tingabonere, Yahova nthawe zentse an’dzakhala ku mbali yathu kuti atitsangalaze na kutilimbisa. Ninga momwe bzidacitikira na Georgina, Yahova ambatithandizambo mwa kuphatisa basa abale na mpfumakazi za m’gwere.\nKUFUNA ABALE WATHU KUMBATITHANDIZA KUPIRIRA TIKAMBAWENGEWA\n11. Kodi lufoyi lomwe Jezu adalifotokoza pa Juwau 15:12, 13 limbathandiza tani anyakupfunza wace? Fotokozani ciratizo.\n11 Pa usiku bwakuti mangwana yace Jezu angadaphedwa, iye adakumbusa anyakupfunza wace kuti ambafunane. (Werengani Juwau 15:12, 13. *) Iye akhadziwa kuti lufoyi lingadawathandiza kukhala wakuphatana na kupirira, pomwe akuwengedwa na dziko. Onani ciratizo ca gwere la ku Tesalonika. Pa nthawe yomwe gwerelo likhakhazikisidwa, abale wa kumweko akhazunzidwa. Koma napo kuti bzikhali tenepo, abale na mpfumakazi za kumweko adakhala bziratizo bzabwino bza kukhulupirika, kupirira na lufoyi. (1 Watesalonika 1:3, 6, 7) Paulo adawauza kuti apitirize kulatiza lufoyi, ‘mwakuthimizirika.’ (1 Watesalonika 4:9, 10) Lufoyi lidawacitisa kutsangalaza anyakusunama na kuthandiza anyakutepa. (1 Watesalonika 5:14) Ndipo iwo adateweza malango ya Paulo yomwe yali mu tsamba lace laciwiri lomwe lidanembedwa gole libodzi patsogolo pace. Paulo adawauza kuti: ‘Lufoyi la ali-wentse na mwanzace likuthimizirika.’ (2 Watesalonika 1:3-5) Lufoyi lawo lidawathandiza kupirira pomwe akhazunzidwa.\nLufoyi lacikristau lingatithandize kupirira ciwengo (Onani ndime 12) *\n12. Pa nthawe yomwe mu dziko linango mukhacitika nkhondo, kodi abale na mpfumakazi adalatizana tani lufoyi?\n12 Onani bzomwe bzidacitika na Danylo, omwe tamufotokoza kale ule, pabodzi na mkazi wace. Pomwe nkhondo mu dziko lawo idafika ku ka mzinda komwe iwo akhakhala, iwo adapitiriza kumbagumanika pa mitsonkhano, kupalizira, napo kuti bzikhali bzakunesa, ndipo iwo akhambapasambo abale na mpfumakazi zawo cakudya comwe akhanaco. Tsono ntsiku inango, acikunda omwe akhana nfuti, adayenda ku mui kwa Danylo. Iye adalewa kuti: “Iwo adandingingimiza kuti ndisiye kukhala Mboni ya Yahova. Pomwe ndidalamba, iwo adandimenya, ndipo adandiuza kuti an’ndipha mwakucita kundilizira nfuti mu msolo. Pomwe akhanati kuyenda, iwo adandigopswa mwa kundiuza kuti an’bwerera pomwe kuti adzapswithe mkazi wangu. Tsono abale wathu mwakamfulumize adatipakizisa mu [komboyo], ndipo tidayenda kukakhala ku ka mzinda kanango. Nin’dzayebwa lini lufoyi lomwe abale wathuwo adatilatiza. Pomwe tidafika ku ka mzinda kanangoko, abale wa kumweko adatipasa cakudya, ndipo adandithandiza kugumana basa na nyumba yakukhala. Ndipo thangwe ra bzimwebzi, tidakwanisa kuthandiza abale omwe akhathawa nkhondo m’mbuto zinango.” Bzomwe bzidacitikabzi, bzikulatiza kuti lufoyi lomwe tinalo kuna abale wathu, lingatithandize kupirira pomwe tikuwengedwa.\nKUFUNA ANYAMADULANTHAKA WATHU KUMBATITHANDIZA KUPIRIRA TIKAMBAWENGEWA\n13. Kodi mzimu wakucena umbatithandiza tani kupirira pomwe tikutumikira Yahova, napo wanthu acitiwenga?\n13 Jezu adauza ateweri wace kuti ambafune anyamadulanthaka wawo. (Mateu 5:44, 45) Kodi bzimwebzi bzidapusa kucita? Ne, bziribe kupusa. Tsono mwakuthandizidwa na mzimu wakucena wa Mulungu, bzimbakwanisika. Cisapo ca mzimu cimbaphatanidza lufoyi, kupirira, kudeka mtima, kuderekha, na kubziphata. (Wagalata 5:22, 23) Makhalidwe yamweya yambatithandiza kupirira pomwe tikuwengedwa. Wanthu azinji omwe ambatizunza ambacinja mtima wawo thangwe ra kuwona kuti mwamuna, mkazi, mwana, ayai vizinyu, omwe ambatumikira Yahova, akulatiza makhalidwe yabwino yamweya. Wanthu azinji omwe ambatizunza ambadzakhala abale na mpfumakazi zathu. Tenepo, penu imwepo mumbatumikira Yahova, ndipo mukuwona kuti bzikukunesani kulatiza lufoyi kuna wale omwe ambakuwengani, pembani kuna iye kuti akupaseni mzimu wakucena. (Luka 11:13) Ndipo khulupirani kuti nthawe zentse kubvera Mulungu n’kwabwino.—Mimwani 3:5-7.\n14-15. Kodi Waroma 12:17-21 adathandiza tani Yasmeen kulatiza lufoyi kuna mwamuna wace pomwe iye akhamuzunza?\n14 Onani ciratizo ca Yasmeen, omwe ambakhala ku Médio Oriente. Pomwe adakhala Mboni ya Yahova, mwamuna wace adakumbuka kuti iye apumpsidwa. Mwamunayo adayezera kumulekesa kutumikira Mulungu. Tenepo adamutukana, ndipo adauza adzinza wace, m’busa wa gereja, na nyabezi kuti amugopswe mwa kumuuza kuti an’malisa banja lace. Mwamuna waceyo adamupopotera na kumutukana patsogolo pa abale mu Nyumba ya Umambo! Kawiri-kawiri, Yasmeen akhambalira thangwe ra bzinthu bzakuipa bzomwe bayace akhambamucitira.\n15 Abale na mpfumakazi m’gwere adatsangalaza na kulimbisa Yasmeen. Ndipo akulu wa gwere adauza Yasmeen kuti aphatise basa mafala yakugumanika pa Waroma 12:17-21. (Werengani. *) Yasmeen adati: “Bzikhandiwawa kwene-kwene. Tsono ndidakumbira Yahova kuti andithandize, ndipo ndidacita bzomwe ningadakwanisa kuti ndiphatise basa bzomwe Bibliya limbalewa. Pomwe mwamuna wangu adataya bzinthu m’kozinya, inepano ndipukuta m’kozinyamo. Pomwe iye adanditukana, inepano ndidamutawira mwakugwa nfuwa. Ndipo pomwe adaduwala, inepano ndidamusamalira.”\nIfepano tikambalatiza lufoyi kuna wanthu omwe ambatizunza, tin’dzawathandiza kucinja mitima yawo (Onani ndime 16-17) *\n16-17. Kodi mwapfunza ciyani na bzomwe bzidacitika na Yasmeen?\n16 Yasmeen adasimbidwa thangwe ra kulatiza lufoyi kuna mwamuna wace. Iye adati: “Mwamuna wangu adayamba kumbandikhulupira kwene-kwene, thangwe iye adawona kuti inepano nimbalewa bzinthu bzacadidi nthawe zentse. Iye adayamba kumbanditetekera mwa ulemu pomwe ndikhafotokoza bza gereja yangu, ndipo adabvuma kuti tikhazikise mtendere pa muipo. Tsapano, iye ambandilimbisa kuti nimbayende ku mitsonkhano. Ndipo tsapano, inepano na mwamuna wangu ndife wakubverana, ndipo pa mui pathu pana mtendere. Comwe ndikudikhirira n’cakuti mwamuna wangu afungule mtima wace kuti abvume kupfunza cadidi, kuti aphatane nande pa kutumikira Yahova.”\n17 Ciratizo ca Yasmeen cikulatiza kuti lufoyi ‘limbalekerera bzinthu bzentse, . . . limbadikhirira bzinthu bzentse, limbapirira bzinthu bzentse.’ (1 Wakolinto 13:4, 7) Ciwengo cingakhale camphanvu na cakuwawa, koma lufoyi nda mphanvu kwene-kwene. Tikambalatiza lufoyi kwa winango, iwo angacinje momwe ambatiwonera, ndipo angasiye kutizunza. Ndipo bzimwebzi bzimbakondwesa mtima wa Yahova. Tsono napo anyakutizunza acipitiriza kutiwenga, ifepano tingapitirize kukhala wakukondwa. Tingacite tani bzimwebzi?\nMBAKONDWANI POMWE MUKUWENGEDWA\n18. Thangwe ranyi tin’funika kukondwa tikambawengewa?\n18 Jezu adati: ‘Mun’dzakhala wakukondwa mukambawengedwa nthawe zentse.’ (Luka 6:22) Ifepano timbasankhula lini kuwengedwa. Ndipo timbakomedwa lini tikambazunzidwa thangwe ra cikhulupiro cathu. Tsono, thangwe ranyi tin’funika kukomedwa tikambawengewa? Mbatiwoneni mathangwe matatu. Cakuyamba, tikambapirira, Mulungu ambakomedwa nafe. (1 Pedru 4:13, 14) Caciwiri, cikhulupiro cathu cimbakhala cakulimba ndipo timbakhala na mphanvu. (1 Pedru 1:7) Ndipo cacitatu, tin’dzatambira mabaibai, omwe ni moyo wakusaya kumala.—Waroma 2:6, 7.\n19. Thangwe ranyi apostolo adakhala wakukondwa pomwe akhapfumbulidwa?\n19 Pomwe Jezu adalamusidwa, mwakusaya kucedwa apostolo adakhala wakukondwa, ninga momwe iye akhadawauzira. Pambuyo pakupfumbulidwa na kuuzidwa kuti aleke kupalizira, iwo adakondwa. Thangwe ranyi? Pakuti ‘akhadawonedwa kukhala wakuthemera kunyozedwa thangwe ra dzina la Jezu.’ (Mabasa 5:40-42) Iwo adafuna kwene-kwene Mbuya wawo kuposa kukhala na mantha na kuwengedwa na anyamadulanthaka wawo. Iwo adalatiza lufoyi lawo mwa kupalizira bzipsa bza bwino na ‘nyongo.’ Abale wathu azinji ntsiku zino, akupitiriza kutumikira Mulungu mwakukhulupirika, napo kuti akugumana na mabvuto. Iwo ambadziwa kuti Yahova an’dzayebwa lini basa lawo na lufoyi lomwe iwo adalilatiza pa dzina lace.—Wahebereu 6:10.\n20. Kodi tin’dzapfunza ciyani mu nkhani yakutewera?\n20 Pakuti tikukhala mu ntsiku zakumalizira, dziko lin’dzapitiriza kutiwenga. (Juwau 15:19) Koma tin’funika lini kubva mantha. Ninga momwe tin’dzawonera mu nkhani yakutewera, Yahova ‘an’dzalimbisa . . . na kukhotcerera’ wanthu wace wakukhulupirika. (2 Watesalonika 3:3) Tenepo, bwerani tipitirize kufuna Yahova, kufuna abale na mpfumakazi zathu, na kufuna anyamadulanthaka wathu. Tikateweza malango yamweya, tin’dzapitiriza kukhala wakuphatana. Ndipo tin’dzakhala wakulimba, tin’dzalemekezesa Yahova, ndipo tin’dzalatiza kuti lufoyi lathu ndikulu kwene-kwene kuposa kuwengedwa.\nKUTI TIPIRIRE CIWENGO, THANGWE RANYI TIN’FUNIKA . . .\nkufuna abale na mpfumakazi zathu?\nkufuna anyamadulanthaka wathu?\nNYIMBO 106 Kulisani Khalidwe la Lufoyi\n^ ndi. 5 Mu nkhani ino tiniwona momwe lufoyi lomwe tinalo kuna Yahova, kuna abale wathu, napo kuna anyamadulanthaka wathu lingatithandizire kupirira wanthu akambatiwenga. Ndipo tiniwonambo kuti thangwe ranyi Jezu adalewa kuti tingakhale wakukondwa napo pomwe tikuwengedwa.\n^ ndi. 1 Madzina yacinjidwa.\n^ ndi. 1 Mateu 24:9 Ndipo wanthu an’dzakuperekani ku matsautso na kukuphani. Mitundu yentse in’dzakuwengani thangwe ra dzina langu.\n^ ndi. 6 Waroma 5:3 Mpsimwebzi lini bzokha, koma mbatikondweni napo m’matsautso, pakuti timbadziwa kuti matsautso yambabweresa kupirira; 4 kupirira kumbacitisa kuti tibvumidwe, kubvumidwa kumbabweresa cidikhiro, 5 ndipo cidikhiroco cimbatikhumudwisa lini, thangwe lufoyi la Mulungu lidathululidwa m’mitima yathu mwa mzimu wakucena omwe tidapasidwa.\n^ ndi. 11 Juwau 15:12 Cakutonga cangu n’cici: mumbafunane mwekha-mwekha ninga momwe ine ndakufunirani. 13 Palibe omwe ana lufoyi likulu kuposa la munthu omwe apereka moyo wace thangwe ra axamwali wace.\n^ ndi. 15 Waroma 12:17 Lekani kubwezera cakuipa na cakuipa. Citani bzomwe wanthu wentse ambabziwona kuti n’bzabwino. 18 Bzikakwanisika, khalani pa mtendere na wanthu wentse. 19 Wakufunidwamwe, lekani kumbabwezera cakuipa, koma pasani mpata ukali bwa Mulungu, pakuti bzidanembedwa kuti: “Kubwezera n’kwangu; nin’dzabwezera ndinepano, walewa bzimwebzi Yahova.” 20 Tsono, “penu nyamadulanthaka wako ana njala, mupase cakudya, ndipo, penu ana nyota, mupase cakumwa. Pakuti mwa kucita bzimwebzi, un’dzamugwezekera masimbe ya moto pa msolo pace.” 21 Lekani kubvuma kukundidwa na cakuipa, koma pitirizani kukunda cakuipa mwa kucita cabwino.\n^ ndi. 62 BZOMWE BZIKUCITIKA PA CITHUNZI-THUNZI: Pomwe acikunda adagopswa Danylo, abale adamuthandiza pabodzi na mkazi wace kucoka aciyenda kukakhala ku ka mzinda kanango, ndipo iwo adatambiridwa bwino kumweko.\n^ ndi. 64 BZOMWE BZIKUCITIKA PA CITHUNZI-THUNZI: Pomwe Yasmeen akhazunzidwa na mwamuna wace, abale adamupasa malango yabwino. Iye adalatiza kuti akhali mkazi wabwino ndipo adasamalira mwamuna waceyo pomwe akhaduwala.\nTumizirani mwanzanu Tumizirani mwanzanu Lufoyi Limbatithandiza Kupirira Tikambawengedwa\nw21 Março matsa. 20-25


Yahova—Thandauzo la Dzina la Mulungu na Kaphatisidwe kace Basa| Bzomwe Bibliya Limbapfunzisa\nDzina la Mulungu—Thandauzo Lace na Kaphatisidwe Kace Kasa\nMU BIBLIYA lanu, kodi Psalymo 83:18 adasanduliziridwa tani? M’Baibulo la Dziko Latsopano la Malemba Opatulika vesiri limbalewa tenepa: ‘Kuti wanthu wadziwe kuti imwepo dzina lanu ndimwe Yahova, ndimwe mwekha Mkululetu pa dziko lense la pansi.’ Ma Bibliya manango mazinji yadasandulizirambo bzibodzi-bodzibzi. Tsono m’ma Bibliya mazinji dzinali lidacosedwa ndipo mudaikhidwa madzina ya ulemu ninga yakuti “Mbuya” ayai “Mulungu.” Kodi ndiponi dzina lomwe lin’funika kuphatisidwa basa pamwepa? Ni dzina la ulemu ayai lakuti Yahova?\nDzina la Mulungu m’kanembedwe ka Cihebereu\nVesiri limbalewa bza dzina. M’Cihebereu, cirewedwe comwe cidaphatisidwa basa pa kunemba mabukhu mazinji ya m’Bibliya, pa vesiri pambagumanika dzina cairo. Limbanembedwa tenepa m’Cihebereu יהוה (YHWH). M’Cinyungwe dzinali limbanembedwa kuti ‘Yahova.’ Kodi dzinali limbandogumanika pa vesi libodziri? Ne. M’Bzinembo bza Cihebereu bzakuyamba, dzinali likhagumanika cinyau 7.000!\nKodi dzina la Mulungu ndakufunika tani? Kumbukirani mpembo wa ciratizo omwe udaperekedwa na Jezu. Iwo umbayamba tenepa: ‘Baba wathu kudzuluko, dzina lanu licenesedwe.’ (Mateu 6:9) Nthawe inango Jezu adapemba kwa Mulungu kuti: ‘Baba, tumbizani dzina lanu.’ Mulungu adatawira kucokera kudzulu, aciti: ‘Ndalitumbiza kale ndipo ndin’dzalitumbiza pomwe.’ (Juwau 12:28) Mpsakuwonekeratu kuti dzina la Mulungu ndakufunika kwene-kwene. Tsono thangwe ranyi anyakusandulizira winango wadacosa dzinali m’ma Bibliya yawo waciyikha madzina ya ulemu?\nPankuwoneka kuti pana mathangwe mawiri makulu. Cakuyamba, wanthu azinji wambalewa kuti dzinali lin’funika lini kuphatisidwa basa thangwe kacemeredwe kace kakuyambirira kumbadziwika lini nsiku zino. Cihebereu cakuyambirira cikhanembedwa lini na mavogale. Tenepo, lero-lino palibe omwe angalewe mwakutsimikiza kuti wanthu wa kale-kale wakhacemera tani fala la YHWH. Tsono, kodi bzimwebzi bzin’funika kutitazisa kuphatisa basa dzina la Mulungu? Kale-kale, dzina lakuti Jezu pinango likhacemeredwa kuti Yeshuwa ayai Yehoshuwa, koma lero palibe omwe angalewe mwakutsimikiza kacemeredwe kace caiko. Tsono lero-lino wanthu wa padziko lense la pansi wambaphatisa basa kalewedwe kakusiyana-siyana ka dzina la Jezu, ndipo wambacemera mwakubverana na cirewedwe cawo. Iwo ambazeza lini kuphatisira basa dzinali thangwe rakuti wambadziwa lini momwe wakhambalicemerera m’magole dzana yakuyambirira. Mpsibodzi-bodzimbo lero-lino, muciyenda dziko linango, imwepo mun’dzawona kuti dzina lanu an’dzalicemera mwakusiyana pang’ono m’cirewedwe cinango. Tenepo kusaya kudziwa momwe dzina la Mulungu likhacemeredwera kale-kale si thangwe lakuticitisa kuleka kuliphatisira basa.\nThangwe laciwiri lomwe limbalewedwa la kucosera dzina la Mulungu m’Bibliya limbaphatanidza mwambo wakale wa Wajuda. Wajuda azinji wakhakhulupira kuti dzina la Mulungu likhafunika lini kumbagumidwa. Wakhana makumbukidwe yamweya thangwe ra kusaya kubvesesa lamulo la m’Bibliya lomwe likhati: ‘Lekani kumbaphatisa basa dzina la Yahova Mulungu wanu papezi, pakuti Yahova an’dzaleka lini kulanga ule omwe ambaphatisa basa dzina Lace papezi.’—Kufuluka 20:7\nLamuloli limbaletsa kuphatisa basa kuipa dzina la Mulungu. Tsono kodi iro limbaletsa kuphatisa basa dzinali mwa ulemu? Ne na pang’onopo. Anembi wa Bibliya la Cihebereu (Cipangano Cakale) wense wakhali wanthu wakukhulupirika womwe wakhakhala mwakubverana na Lamulo lomwe Mulungu akhadapereka kwa Wajirayeri wakale. Tsono iwo wadaphatisira basa dzina la Mulungu kazinji kense. Mwa ciratizo, wadanemba dzinali m’mapsalymo yomwe yakhaimbidwa mwa kukuwa na mathimu ya anamati wa Mulungu. Yahova Mulungu mpaka adauza anyakunamata wace kuti wambacemere dzina lace, ndipo atumiki wace wakukhulupirika wadabvera bzimwebzo. (Djoweri 2:32; Mabasa 2:21) Tenepo, Wakristau lero-lino wambazeza lini kuphatisira basa dzina la Mulungu mwa ulemu ninga momwe Jezu adacitira.—Juwau 17:26.\nAnyakusandulizira Bibliya wadaphonya kwene-kwene pa kucinjanisa dzina la Mulungu na madzina yace ya ulemu. Iwo wadacitisa kuti Mulungu awoneke ninga kuti iye ali kutali ndipo ni munthu lini caiye, pomwe Bibliya limbalimbisa wanthu kukhala pa ‘uxamwali bwa pa mtima na Yahova.’ (Psalymo 25:14) Kumbukirani bza xamwali wanu wapamtima. Kodi mungakhale naye tani pa uxamwali bwa pa mtima penu imwepo mumbadziwa lini dzina lace? Mpsibodzi-bodzimbo, penu wanthu wan’dziwa lini dzina la Mulungu, Yahova, kodi iwo wangakhale naye tani pa uxamwali bwakulimba? Wanthu akasaya kuphatisa basa dzina la Mulungu, iwo wangadziwembo lini thandauzo labwino la dzinalo. Kodi dzina la Mulungu limbathandauza ciyani?\nMulungu caiyeyo adafotokozera mtumiki wace wakukhulupirika Mozeji, thandauzo la dzina lace. Pomwe Mozeji adabvunza thandauzo la dzina la Mulungu, Yahova adatawira kuti: ‘Ndin’dzakhala Bzomwe Ndidzafune Kukhala.’ (Kufuluka 3:14) Bibliya lakusanduliziridwa na Rotherham limbalewa tenepa pa vesiri: ‘Ndin’dzakhala bzense bzomwe ndidzafune.’ Tenepo, Yahova angakhale comwe cingafunike kuti akwanise cakulinga cace, ndipo iye angacitise cinthu comwe cingafunike pa cirengedwe cace kuti cakulinga cace cikwanisike.\nTindendemezere kuti imwepo mungakwanise kukhala bzomwe imwepo mun’funa kukhala. Kodi imwepo mungadacitira ciyani axamwali wanu? M’bodzi wawo angadaduwala matenda makulu, imwepo mungadakhala mulapi waluso mucimupoza xamwaliyo. Winango angadasaya kobiri, imwepo mungadakhala munthu wacuma mucimuthandiza. Tsono, cadidi n’cakuti mungakwanise lini kukhala bzense bzomwe mun’funa. Tensenefe tingakwanise lini. Pomwe mun’pitiriza kupfunza Bibliya, imwepo mun’dzadabwisidwa kuwona momwe Yahova ambakhalira bzomwe bzingafunike kuti akwanise cakulinga cace. Ndipo iye ambakondwa kuphatisa basa mphanvu yace kuti athandize wale womwe wambamufuna. (2 Nkhani 16:9) Mbali imweyi yakudeka ya makhalidwe ya Yahova, imbazindikiridwa lini na wale womwe wambadziwa lini dzina lace.\nMpsakuwonekeratu kuti dzina lakuti Yahova lin’funika kuphatisidwa basa m’Bibliya. Kudziwa thandauza lace na kuliphatisa basa pa kunamata kwathu, bzimbathandiza kwene-kwene pa kufendererana na Baba wathu Wakudzulu, Yahova. *\n^ ndi. 3 Kuti mudziwe bzizinji pakulewa bza dzina la Mulungu, thandauzo na mathangwe yace mpsakufunika kuliphatisa basa pa kunamata, onani broxura lakuti Dzina la Mulungu Limene Lidzakhala Kosatha, lakukonzedwa na Mboni za Yahova. Onanimbo kabukhu kakuti Kabuku Kothandiza Kuphunzira Mawu a Mulungu msolo 1.\nDzina la Mulungu—Thandauzo Lace na Kaphatisidwe Kace Basa


“Comwe Mulungu Wacimanga pabodzi . . . ”\nKabukhu ka Mitsonkhano ka Moyo Wathu Wacikristau na Utumiki | Maio 2018\nCakutonga ca Mozeji cikhalewa kuti mwamuna akafuna kulambana na mkazace akhafunika kukhala na tsamba lakumalisira malowozi. Cakutongaci cikhacitisa kuti wanthu aleke kumbandolambana mwakusaya mathangwe yakubveka. Tsono mu nthawe ya Jezu, atsogoleri wa bzipembedzo akhacitisa kuti kulambana kukhale kwakusaya kunesa. Amuna azinji akhambandolamba azikazawo pa thangwe liri-lense. (Nfundo zakuthumizira pa Mar 10:4, 11 mu nwtsty) Jezu adaleweratu padeca kuti malowozi ni cinthu cakuyambisidwa na Mulungu. (Mar 10:2-12) Mwamuna na mkazi omwe akhala thupi libodzi, akhafunika kukhala pabodzi nthawe zense. Mwakubverana na bzomwe bukhu la Mateu limbalewera, wanthu an’funika kulambana pa thangwe libodzi lomwe ni “upombo.”—Mat 19:9.\nNsiku zino, wanthu azinji ambawona lini malowozi ninga momwe Jezu akhambayawonera, koma iwo ambawona malowozi ninga momwe Afarizeu akhayawonera. Pakawoneka mabvuto m’banja, wanthu wa ku dzikoku ambandothamangira kulambana. Tsono mwakusiyana na bzimwebzi, mabanja yacikristau yambawona lumbiro la malowozi yawo kukhala cinthu cakufunika kwene-kwene, ndipo yambacita nyongo yakumalisa bvuto liri-lense lomwe lingagumanike mwa kuphatisa basa nfundo za m’Bibliya. Pambuyo pa kuwona vidiyo yakuti: Lufoyi na Ulemu Bzimbacitisa Mabanja Kukhala Yakuphatana, tawirani mibvunzo yakutewerayi:\nKodi mungaphatise tani basa cinembo ca Mimwani 15:1 m’banja mwanu, ndipo n’thangwe ranyi mpsakufunika?\nKodi mungatcenkhe tani mabvuto, mwa kuphatisa basa cinembo ca Mimwani 19:11?\nPenu m’banja mwanu munkugumana na mabvuto, mbuto mwa kukumbuka bza kumalisa malowoziyo, kodi ni mibvunzo iponi yomwe mun’funikira kubzibvunza?\nKodi imwepo mungakhale tani mwamuna ayai mkazi wabwino mwa kuphatisa basa cinembo ca Mateu 7:12?\nCUMA CA M’FALA LA MULUNGU Tenga Muti Wako Wakuzunzidwira Ndipo Unditewere Nthawe Zense\nKUKHALA NA MOYO WACIKRISTAU Thandizani Wana Wanu Kuti Akhale Ateweri wa Kristu\nCUMA CA M’FALA LA MULUNGU Matsomphenya Yomwe Yambalimbisa Cikhulupiro\nKUKHALA NA MOYO WACIKRISTAU “Comwe Mulungu Wacimanga pabodzi . . . ”\nCUMA CA M’FALA LA MULUNGU Mkaziyu Wathusa Bzizinji Kuposa Wense\n28 Maio–3 Junho\nCUMA CA M’FALA LA MULUNGU Tcenkhani Kugwa mu Msampha Wakugopa Wanthu\nKUKHALA NA MOYO WACIKRISTAU Yahova An’dzakuthandiza Kukhala Wakukhwimika\nText Mtundu wa mabukhu ya pa internet kuti mucose KABUKHU KA MITSONKHANO KA MOYO WATHU WACIKRISTAU NA UTUMIKI Maio 2018\nKABUKHU KA MITSONKHANO KA MOYO WATHU WACIKRISTAU NA UTUMIKI Maio 2018


Ali-wentse M’gwere Angathandize Nyakupfunza wa Bibliya Kuti Ayende Patsogolo | Ntsanza ya Mulindiri Yakupfunza\nNKHANI YAKUPFUNZA 10\n‘Ciwalo ciri-centse [comwe] cikuphata bwino basa, cimbathandizira kuti thupi likule bwino.’—WAYEFEZO 4:16.\nNYIMBO 85 Mbatambiranani\n1-2. Kodi mbani omwe angathandize nyakupfunza wa Bibliya kuyenda patsogolo acifika pa kubatizidwa?\nAMY, omwe ambakhala ku Fiji adalewa kuti: “Pomwe inepano ndikhapfunza Bibliya, ndikhakomedwa kwene-kwene na bzomwe ndikhapfunzabzo, ndipo ndikhadziwa kuti cimweci n’cadidi. Pomwe ndidayamba kumbamala nthawe izinji ndikuceza na abale na mpfumakazi, ndidacinja makhalidwe yangu yakuipa ndipo ndidayenda patsogolo mpaka kufika pa kubatizidwa.” Bzomwe bzidacitika na Amy, bzikutipfunzisa cinthu cakufunika cakuti nyakupfunza wa Bibliya angacinje mwakamfulumize mpaka kufika pa kubatizidwa, akathandizidwambo na abale winango m’gwere.\n2 Mpalizi ali-wentse angathandize nyakupfunza wa Bibliya ali-wentse kuti acitembo mbali ya gwere. (Wayefezo 4:16) Mpainiya munango wakucemeredwa Leilani, omwe ambakhala ku Vanuatu, adati: “Mwani unango umbalewa kuti pambafunika mudzi kuti mwana akule. Mwani umweyi umbaphatisidwambo basa pomwe tikupfunzisa wanthu, pambafunikira gwere kuti munthu adziwe cadidi.” Wanthu wa m’banja mwace, axamwali na apfunzisi wace, wentse ana ugo bwakupfunzisa mwanayo kuti akule bwino. Iwo ambacita bzimwebzo mwa kumuthandiza mwanayo na kumupfunzisa bzinthu bzakufunika. Mpsibodzi-bodzimbo, abale na mpfumakazi m’gwere, angapase malango kulimbisa na kulatiza khalidwe la bwino kwa nyakupfunza kuti amuthandize kuyenda patsogolo acifika pa kubatizidwa.—Mimwani 15:22.\n3. Kodi mwapfunza ciyani na bzomwe Ana, Dorin, na Leilani adalewa?\n3 Thangwe ranyi mpsakufunika mpalizi kukomedwa pomwe abale winango m’gwere akuthandiza nyakupfunza wace wa Bibliya? Onani bzomwe Ana, omwe ni mpainiya wakupambulika ku Moldova adalewa, iye adati: “Nyakupfunza wa Bibliya ambafunikira bzinthu bzizinji, tenepo mpsakunesa kwa mpfunzisi waceyo kucita bzinthu bzentse bzomwe iye akufunikira.” Dorin omwe ni mpainiya wakupambulika ku Moldova adalewambo kuti: “Nthawe zizinji, apalizi winango ambalewa bzinthu bzomwe bzimbatokonya mtima wa nyakupfunza wangu, bzinthu bzomwe inepano ndikhabzikumbukira lini.” Leilani adalewambo kuti: “Lufoyi lomwe nyakupfunza wa Bibliya ambalatizidwa na abale na mpfumakazi, limbamuthandiza kudziwa kuti ifepano ndifedi wanthu wa Yahova.”—Juwau 13:35.\n4. Kodi mu nkhani ino tin’cezerana ciyani?\n4 Pinango mungabzibvunze kuti: “Kodi n’ciyani comwe ningacite kuti ndithandize nyakupfunza wa Bibliya kuyenda patsogolo penu ni nyakupfunza lini wangu wa Bibliya?” Mu nkhani tin’pfunza bzomwe tingacite, m’bale ayai mpfumakazi akatikumbira kuti tiyende naye kupfunziro lace la Bibliya, ndipo tiniwona comwe tingacite nyakupfunza wa Bibliya akayamba kugumanika pa mitsonkhano. Ndipo tiniwonambo momwe akulu wa gwere angathandizire nyakupfunza wa Bibliya kuyenda patsogolo acifika pa kubatizidwa.\nM’BALE AYAI MPFUMAKAZI AKAKUKUMBIRANI KUTI MUYENDE NAYE KU PFUNZIRO LACE\nMukacemeredwa kuti mukacitembo mbali pa pfunziro la Bibliya, mbakonzekerani nkhani yomwe in’kapfunzidwayo (Onani ndime 5-7)\n5. Kodi n’ciyani comwe mun’funika kucita penu m’bale ayai mpfumakazi akucemerani kuti muyende naye ku pfunziro lace la Bibliya?\n5 Pakucitisa pfunziro la Bibliya, mpfunzisi ndiye omwe ana ugo bwakuyambirira bwakuthandiza nyakupfunza wa Bibliya kubvesesa Fala la Mulungu. Tsono m’bale ayai mpfumakazi akakukumbirani kuti mumuperekeze ku pfunziro lace, imwepo mun’funika kubzibva kuti muna ugo bwa kuthandizambo nyakupfunzayo kubvesesa Fala la Mulungu. (Mpalizi 4:9, 10) N’ciyani comwe imwepo mun’funika kucita kuti mukhale mpfunzisi wabwino pomwe mukucitisa pfunziro la Bibliya?\n6. Kodi munthu akakucemerani kuti mumuperekeze ku pfunziro, kodi mungaphatise tani basa malango yomwe yali pa Mimwani 20:18?\n6 Konzekerani pomwe mukanati kuyenda kukacitisa pfunziro la Bibliya. Cakuyamba, bvunzani mwenekaciro pfunziroyo kuti akuuzeni bzinthu bzinango pakulewa bza nyakupfunza waceyo. (Werengani Mimwani 20:18. *) Imwepo mungamubvunze kuti: “Kodi moyo wa nyakupfunza wanu uli tani? Kodi tinkapfunza naye msolo uponi? Kodi mukufuna kuti nyakupfunza wanu apfunze ciyani na msolo umweyi? Kodi pana cinthu comwe nin’kafunika kulewa ayai kusaya kulewa pomwe tikucitisa pfunzirolo? Kodi ningakathandize tani nyakupfunza kuti ayende patsogolo?” Dziwani kuti mpfunzisi an’funika lini kuzimbula nkhani zacintsintsi za nyakupfunza waceyo, koma bzomwe iye angakuuzeni bzingakhale bzakuthandiza. Misiyonario unango wakucemeredwa Joy ambauza bzimwebzi munthu omwe ambayenda kukamuperekeza ku pfunziro lace. Iye adati: “Bzinthu bzomwe nimbalewabzo bzimbathandiza munthu omwe akundiperekezayo kuti amudziwe munthuyo na kudziwambo bzomwe angalewe pomwe tikucitisa pfunzirolo.”\n7. Thangwe ranyi m’bale ayai mpfumakazi omwe akuperekeza mwanzace ku pfunziro an’funika kukonzekera pfunzirolo?\n7 M’bale ayai mpfumakazi akakucemerani kuti mumuperekeze ku pfunziro lace, bzingakhale bwino kuyamba kukonzekera nkhani yomwe mun’kacezerana. (Ezara 7:10) Dorin omwe tamufotokoza kumayambiriro kwa nkhani yathuyi, adalewa kuti: “Nimbakomedwa munthu nyakundiperekeza ku pfunziro langu akambakonzekera nkhani yomwe tin’kapfunza na nyakupfunza, thangwe iye an’kalewa mafala yakuthandiza pa pfunzirolo.” Ndipo kuthimizira bzimwebzi nyakupfunzayo an’dzakwanisa kuwona kuti mwentse mudakonzekera bwino, ndipo bzimwebzi bzin’dzakhala ciratizo cabwino kwa nyakupfunzayo. Napo kuti imwepo mungakwanise lini kukonzekera nkhani yentse, pambulani nthawe kuti muwerenge pang’ono nkhaniyo kuti mukwanise kudziwa nfundo ikulu yomwe mun’kacezerana na nyakupfunzayo.\n8. Kodi n’ciyani comwe tin’funika kucita kuti mpembo wanthu ukhale na thandauzo kwa nyakupfunza wathu wa Bibliya?\n8 Mpembo ni cinthu cakufunika pa pfunziro liri-lentse la Bibliya. Tenepo kumbukirani bzomwe mungalewe pomwe mwenekaciro pfunziroyo akakukumbirani kuti mucite mpembo. Mukacita bzimwebzi, mpembo wanu un’dzakhala wa thandauzo. (Psalymo 141:2) Hanae, omwe ambakhala ku Japão, akadakumbukira mpembo omwe mpfumakazi yomwe ikhaperekeza mpfunzisi wace wa Bibliya idaucita. Iye adati: “Inepano ndidawona kuti iye akhali pa uxamwali na Yahova, ndipo ndidafuna kukhalambo ninga iye. Ndipo ndidabzibvambo kuti ndine wakufunika pomwe iye adaguma dzina langu mu mpembo.”\n9. Mwakubverana na Tiyago 1:19, kodi n’ciyani comwe mungacite kuti mukhale mperekezi wabwino pakuyenda kukacitisa pfunziro la Bibliya?\n9 Thandizani mpfunzisi pomwe mukucitisa pfunziro. Mpainiya wakupambulika wakucemeredwa Omamuyovbi, omwe ambakhala ku Nigéria, adalewa kuti: “Mperekezi wabwino ambakhala tceru pomwe tikucitisa pfunziro, iye ambafotokoza nfundo zakuthandiza, koma ambalewalewa lini kwene-kwene thangwe ambakumbukira kuti mpfunzisiyo ndiye akutsogolera pfunziro.” Kodi mungadziwe tani nthawe yomwe mun’funika kulewalewa na bzomwe mukufuna kulewa pomwe mukucitisa pfunzirolo? (Mimwani 25:11) Tetekerani bwino-bwino pomwe mpfunzisi na nyakupfunza akulewalewa. (Werengani Tiyago 1:19. *) Mukacita bzimwebzi, mun’dzakhala mudakonzeka kuti mulewelewe bzikafunikira. Koma mun’funika kuyamba mwakumbuka mukanati kulewalewa. Mwa ciratizo, imwepo mun’funika lini kulewalewa kwene-kwene, mun’funika lini kugwatiza mpfunzisi akakhala akulewalewa ayai kuyambisa nkhani yomwe iri mu ndime inango. Tsono na mafala yacigwatho, ciratizo, ayai mbvunzo, imwepo mungathandizire nfundo yomwe ikufotokozedwayo. Nthawe zinango imwepo mungabzibve kuti mulibe bzakulewa pa ndimeyo, tsono penu mumbamufuna nyakupfunzayo ndipo mumbacita naye thupo, mun’dzacita ciri-centse kuti mumuthandize kuti ayende patsogolo.\n10. Kodi kufotokoza bzomwe mudagumana nabzo, kungathandize tani nyakupfunza wa Bibliya?\n10 Afotokozereni bzomwe mudagumana nabzo. Penu bzingathandize, imwepo mungamufotokozere nyakupfunza wa Bibliya momwe mudapfunzira cadidi, momwe mudakundira mabvuto, ayai momwe Yahova adakuthandizirani pa moyo wanu. (Psalymo 78:4, 7) Bzimwebzi bzingakhale bzinthu bzomwe nyakupfunza wa Bibliya angafune kubzibva. Ndipo bzimwebzi bzingamupase mphanvu kuti ayende patsogolo mpaka kufika pa kubatizidwa. Ndipo bzingamuthandizembo kuwona momwe angakundire mabvuto yomwe iye akugumana nayo. (1 Pedru 5:9) Gabriel, omwe ambakhala ku Brazil ndipo tsapano akutumikira ninga mpainiya, ambakumbukira momwe adagumanira phindu pomwe akhapfunza Bibliya. Iye adalewa kuti: “Pomwe ndidabva bzomwe abale adagumana nabzo pa moyo wawo, inepano ndidapfunza kuti Yahova ambawona mabvuto yomwe tikugumana nayo. Tenepo, penu iwo adakwanisa kukunda mabvutoyo, inepano ningakwanisembo.”\nNYAKUPFUNZA WA BIBLIYA AKAYAMBA KUFIKA PA MITSONKHANO\nAli-wentse wa ifepano angathandize nyakupfunza wa Bibliya kuti ambafike pa mitsonkhano (Onani ndime 11)\n11-12. Thangwe ranyi tin’funika kumbatambira na manja mawiri anyakupfunza wa Bibliya omwe ambafika pa mitsonkhano?\n11 Kuti nyakupfunza wa Bibliya ayende patsogolo acifika pa kubatizidwa, iye an’funika lini kumbalova mitsonkhano. Ndipo iye an’funikambo kumbagumana phindu na mitsonkhanoyo. (Wahebereu 10:24, 25) Pinango mpfunzisi wace angamucemere kuti adzabwere pa mitsonkhano, pa ulendo bwace bwakuyamba. Iye akafika pa mitsonkhano, tentsenefe tin’dzamupasa mphanvu kuti apitirize kumbabwera pa Nyumba ya Umambo. Kodi tingacite tani bzimwebzi?\n12 Kutambira na manja mawiri nyakupfunza wa Bibliya. (Waroma 15:7) Ifepano tikathandiza nyakupfunza wa Bibliya kubzibva kuti atambiridwa, iye an’dzafunisisa kumbabwera pa Nyumba ya Umambo. Mwakusaya kumucitisa kubvibva kukhala wakumangika, musanani na nyakupfunzayo, ndipo mudziwikiseni kuna abale winango. Mukamala muceze naye thangwe pinango mpfunzisi wace angakhale akanati kufika, ayai adatanganidwa na bzinthu bzinango mu Nyumba ya Umambo. Pa kucezapo, mutetekereni bwino-bwino ndipo latizani kuti munaye thupo. Kodi kumutambira kwathu na manja mawiri nyakupfunza wa Bibliya, kungamuthandize tani? Onani ciratizo ca Dmitrii omwe adabatizidwa magole mang’ono-ng’ono m’mbuyomu, omwe tsapano ni mtumiki wakuthandiza. Pa kukumbukira mtsonkhano wakuyamba omwe adayenda, iye adati: “M’bale m’bodzi pomwe adandiwona ndikhadikhirira kunja kwa Nyumba ya Umambo, iye adanditenga acipita nande mkati. Azinji adabwera kudzamusana nande ndipo inepano ndidadabwa kwene-kwene. Ndidakomedwa na bzimwebzi ndipo ndikhandofuna kuti ntsiku zentse timbakhale na mitsonkhano. Ndikhanati kuwona kale bzinthu ninga bzimwebzi mbuto iri-yentse.”\n13. Kodi ciratizo canu cabwino, cingathandize tani nyakupfunza wa Bibliya?\n13 Kukhala ciratizo cabwino. Ciratizo canu cabwino, cingathandize nyakupfunza wa Bibliya kukhulupira kuti acigumana cadidi. (Mateu 5:16) Vitalii omwe tsapano ni mpainiya, ku Moldova, adati: “Ndidawona m’gwere momwe winango ambakhalira, na momwe iwo ambacitira bzinthu pa moyo wawo. Bzomwe ndidawonabzo, bzidandithandiza kutsimikiza kuti Akristau wacadidi ni Mboni za Yahova.”\n14. Kodi bzomwe imwepo mumbacita bzingathandize tani winango kuti ayenda patsogolo?\n14 Kuti munthu athemere kubatizidwa, cakuyamba iye an’funika kuphatisa basa bzomwe akupfunza. Bziribe kupusa kucita bzimwebzi nthawe zentse. Tsono nyakupfunzayo akakuwonani kuti mukuphatisa basa mitemo ya m’Bibliya ndipo mukugumana nayo phindu, iye an’dzakutewezerani. (1 Wakolinto 11:1) Onani ciratizo ca Hanae, omwe afotokozedwa pakuyambirira ule. Iye adalewa kuti: “Abale na mpfumakazi akhacita kale bzinthu bzomwe inepano ndikhapfunza kubzicita. Na bzomwe iwo akhacitabzo, ndidawona momwe ningalimbisire, kulekerera na momwe ningalatizire lufoyi wanthu winango. Iwo nthawe zentse akhambafotokozera wanthu winango bzinthu bzabwino. Ndipopa inepano ndidawatewezera.”\n15. Mwakubverana na cinembo ca Mimwani 27:17, thangwe ranyi tin’funika kukhala xamwali wa nyakupfunza wa Bibliya, akapitiriza kumbafika pa mitsonkhano?\n15 Khalani xamwali wa nyakupfunza wa Bibliya. Nyakupfunza akapitiriza kumbafika pa mitsonkhano, pitirizani kulatiza kuti mumbamukumbukira. (Wafiripo 2:4) Yezerani kumbaceza naye kuti mumudziwe bwino. Pa kucezapo, mungamuuze kuti mukukomedwa thangwe ra kuwona kucinja komwe akucita, ndipo mungamubvunze momwe likufambira pfunziro lace la Bibliya, banja lace pabodzi na basa lace. Koma lekani kumubvunza mibvunzo yomwe ingamupasise manyazi. Maceza yamweya, yangakuthandizeni kuti mukhale naye pa uxamwali. Mukakhala axamwali wa nyakupfunza wa Bibliya, mun’dzamuthandiza kuti ayende patsogolo acifika pa kubatizidwa. (Werengani Mimwani 27:17. *) Hanae tsapano ni mpainiya wakukhazikika. Pakukumbukira ntsiku yomwe adayamba kuyenda ku mitsonkhano, iye adalewa kuti: “Pomwe ndidakhala na axamwali m’gwere, ndidayamba kumbakumbukira bza mitsonkhano, ndipo napo ndinete tani, ndikhayenda basi ku mitsonkhanoko. Ndikhakomedwa kuceza na axamwali wapsa ndipo bzimwebzi bzidandithandiza kumalisa uxamwali bomwe ndikhanabo na wanthu omwe ambanamata lini Yahova. Ndikhafuna kukhala xamwali wa Yahova, wa abale na mpfumakazi. Ndipopa ndidasankhula kubatizidwa.”\n16. Kodi n’ciyani cinango comwe mungacite kuti muthandize nyakupfunza wa Bibliya kuti abzibve kuti ambafunidwa m’gwere?\n16 Nyakupfunza akapitiriza kuyenda patsogolo na kucinja bzinthu pa moyo wace, muthandizeni kuti abzibve kuti ambacita mbali ya gwere. Imwepo mungacite bzimwebzi mwa kukhala na mtima wa kumbatambira alendo. (Wahebereu 13:2) Denis, omwe akutumikira ku Moldova, ambakumbukira pomwe akhali nyakupfunza wa Bibliya. Iye adalewa kuti: “Nthawe zizinji, inepano na mkazangu tikhacemeredwa na abale kuti tikambaceze nawo. Iwo adatifotokozera momwe Yahova adawathandizira pa moyo wawo. Bzimwebzi bzidatilimbisa kwene-kwene, ndipo bzidatithandizambo kutsimikiza kuti tin’funika kutumikira Yahova, nakuti kucita bzimwebzi kungatithandize kukhala na moyo wabwino.” Nyakupfunza wa Bibliya akakhala mpalizi wakusaya kubatizidwa, mukumbireni kuti muyende naye pabodzi kukapalizira. Diego, omwe ni mpalizi wa ku Brasil adalewa kuti: “Abale azinji akhambandikumbira kuti ndiyende nawo mu utumiki. Imweyi ikhali njira yabwino yakuti ndidziwane nawo. Tenepo, pomwe ndidacita bzimwebzi ndidapfunza nawo bzinthu bzizinji, ndipo ndidabzibva kukhala wakufendererana na Yahova pabodzi na Jezu.”\nKODI AKULU WA GWERE ANGATHANDIZE TANI?\nAkulu wa gwere, lufoyi lanu lingathandize anyakupfunza wa Bibliya kuyenda patsogolo (Onani ndime 17)\n17. Kodi akulu wa gwere angathandize tani anyakupfunza wa Bibliya?\n17 Mbapambulani nthawe kuti mumbaceze na nyakupfunza wa Bibliya. Akulu wa gwere, lufoyi lanu lingathandize nyakupfunza wa Bibliya kuti ayende patsogolo mpaka kufika pa kubatizidwa. Kodi pa mitsonkhano mumbaceza na nyakupfunza kawiri-kawiri? Iwo an’dzabzibva kuti mumbawafuna mukambakumbukira madzina yawo, maka-maka pa nthawe yomwe akufuna kupereka mtawiro pa mitsonkhano. Kodi imwepo mungakhale na nthawe yakuyenda na mpalizi kukacitisa pfunziro lace la Bibliya? Dziwani kuti mungathandize nyakupfunzayo kuposa momwe mukukumbukira. Mpainiya unango wakumeredwa Jackie adati: “Anyakupfunza azinji wa Bibliya akhadabwa pomwe akhawona kuti m’bale omwe akhayenda kukandiperekeza kukacitisa pfunziro la Bibliya akhali mkulu wa gwere. Nyakupfunza wa Bibliya m’bodzi adalewa kuti: ‘M’busa wangu angacite lini bzimwebzi. M’busayo ambandozungira wanthu omwe mbakudala na omwe ambamupasa kobiri.’” Nyakupfunzayi tsapano ambafika pa mitsonkhano.\n18. Mwakubverana na Mabasa 20:28, kodi akulu wa gwere angakwanirise tani udindo bwawo?\n18 Pfunzisani ndipo limbisani apfunzisi wa Bibliya. Akulu, imwepo muna udindo bwakuthandiza apalizi kuti ambapalizire bwino mu utumiki, nakuti ambacitise bwino mapfunziro yawo ya Bibliya. (Werengani Mabasa 20:28. *) Penu m’bale akubva manyazi kucitisa pfunziro lace la Bibliya pomwe imwepo muli pamwepo, bziperekeni kuti mucitise ndimwepo pfunzirolo. Jackie omwe wafotokozedwa ule, adati: “Akulu wa gwere kawiri-kawiri, akhambandibvunza bza anyakupfunza wangu wa Bibliya. Bzikandinesa pakucitisa pfunziro la Bibliya, iwo akhambandithandiza.” Akulu angacite bzinthu bzizinji kuti athandize na kulimbisa apfunzisi wa Bibliya pomwe akucita basa lawo. (1 Watesalonika 5:11) Jackie adalewa pomwe kuti: “Nimbakomedwa ndikabva akulu akundiuza kuti akutenda basa lomwe nimbacita na nyongo. Mafala yamweya yadandipasa mphanvu ninga momwe bzimbakhalira na munthu akamwa madzi yakudjedjera pa nthawe yakupsa. Mafala yawo yabwinoya yadandithandiza kuwona kuti ndikukwanisa kupfunzisa bwino anyakupfunza wangu wa Bibliya. Nimbakomedwa kwene-kwene.”—Mimwani 25:25.\n19. Kodi n’ciyani comwe cingatikondwese tentsenefe?\n19 Napo ifepano pakhale palibe pakucitisa pfunziro la Bibliya, tingathandize munthu kuti ayende patsogolo mpaka kufika pa kubatizidwa. Napo kuti mpsakufunika lini kumbalewalewa kwene-kwene pakucitisa pfunziro, ifepano tikakhala takonzekera bwino-bwino, nfundo zathu zingathandize mpfunzisi pa pfunziro liri-lentse. Tingakhale axamwali wa anyakupfunza wa Bibliya pomwe iwo akubwera ku Nyumba ya Umambo, ndipo tingakhalembo ciratizo cabwino kuna iwo. Akulu angathandizembo anyakupfunza wa Bibliya mwa kumbapambula nthawe ya kumbaceza nawo, ndipo angathandize pomwe apfunzisi wa Bibliya, mwa kuwapfunzisa na kumbawatenda. Ifepano timbakhala wakukondwa tikambacita cinthu, napo cikhale tani cing’ono kuti tithandize munthu kuti afune Yahova acimutumikira.\nKODI MUNGATHANDIZE TANI MUNTHU KUYENDA PATSOGOLO MPAKA KUFIKA PA KUBATIZIDWA . . .\nmukacemeredwa na m’bale kuti mukacitise naye pfunziro la Bibliya?\nakayamba kufika pa mitsonkhano?\npenu ndimwe mkulu wa gwere?\n^ ndi. 5 Pakali pano winango wa ifepano akucitisa lini pfunziro la Bibliya. Napo bziri tenepo, tentsenefe tingathandize munthu kuyenda patsogolo acifika pa kubatizidwa. Tenepo, mu nkhani ino tiniwona momwe ali-wentse wa ifepano angathandizire nyakupfunza wa Bibliya mpaka kufika pa kubatizidwa.\n^ ndi. 6 Mimwani 20:18 Bzakulinga bzimbalimbisidwa wanthu akambacezerana, ndipo mbatewera malango ya nzeru pa kumenya nkhondo yako.\n^ ndi. 9 Tiyago 1:19 Abale wangu wakufunidwa, dziwani ibzi: Munthu ali-wentse akhale wakufulumiza kubva, wakucedwa kulewa-lewa, wakusaya kufulumiza kukalipa.\n^ ndi. 15 Mimwani 27:17 Ninga momwe simbi imbanozera simbi inzace tenepombo, munthu ambanoza munthu mwanzace.\n^ ndi. 18 Mabasa 20:28 Bzinyang’anireni mwekha pabodzi na gulu lentse la mabira lomwe mzimu wakucena wakuikhani ninga anyakunyang’anira, kuti muuse gwere la Mulungu, lomwe iye adagula na mulopa wa mwana wace caiye.\nTumizirani mwanzanu Tumizirani mwanzanu Ali-wentse M’gwere Angathandize Nyakupfunza wa Bibliya Kuti Ayende Patsogolo\nw21 Março matsa. 8-13


Limbisani Wale Omwe Adadjedjera Mwauzimu\nKabukhu ka Mitsonkhano ka Moyo Wathu Wacikristau na Utumiki | Abril 2017\nWerengani mu Chichewa Ciabui Ciacoli Ciafrikana Cialbaneji Cialtai Cialur Ciamharik Ciangonde Ciarabe Ciarmeniya Ciateso Ciaukan Ciaymara Ciazerbaijani (ca ku Cyrillic) Ciazibajani Cibambara Cibaoule Cibasa (ca ku Camarões) Cibaske Cibataki (ca ku Karo) Cibataki (ca ku Simalungun) Cibataki (ca ku Toba) Cibemba Cibengali Cibiak Cibikolo Cibisilama Ciboulou Cibshkir Cibulgariya Cidangme Cidayak Ngaju Cidigor Cidinamarkeji Cidouala Cidrehu Ciedo Ciefik Ciesan Cieslovako Cieslovenia Ciestoniano Ciewe Cifaransa Cifaroezi Cifiji Cifinilandeji Cifon Ciga Cigalisiyan Cigarifuna Cigerman Cigmong (ca ku White) Cigokana Cigrego Cigroelandeji Ciguarani Cigujarati Cigun Cihausa Ciheberi Ciherero Cihiligaynon Cihindi Ciholandeji Cihungaro Ciiban Ciibanag Ciibinda Ciigbo Ciijilandiya Ciiloko Ciindoneziya Ciisoko Cijaponeji Cijorgiya Cijula Cikabiye Cikabuverdiano Cikamba Cikambodja Cikanada Cikaonde Cikaren (Ca ku S'gaw) Cikatalan Cikaxin Cikazakh Cikekxi Cikexuwa (ca ku Ancash) Cikexuwa (ca ku Ayacucho) Cikexuwa (ca ku Bolívia Cikexuwa (ca ku Cuzco) Cikhana Cikixe Cikixuwa (ca ku Chimborazo) Cikixuwa (ca ku Imbabura) Cikongo Cikongo Cikoreano Cikrio Cikriolo ca ku Belize Cikriolo ca ku Haiti Cikriolo ca ku Mauritania Cikriolo ca ku Seychelles Cikroasiya Cikurdish Kurmanji (Cyrillic) Cikurdish Kurmanji (ca ku Caucaso Cikuyu Cikwangali Cikwanyama Cilaoti Cilatviano Cilenje Cilingala Cilituania Cilomwe Cilow German Ciluba Ciluganda Cilukonzo Cilunda Ciluo Ciluvale Cimakua Cimalagazi Cimalay Cimalayalam Cimaltese Cimam Cimambwe-Lungu Cimapudungun Cimarathi Cimaya Cimazatek (ca ku Huautla) Cimbunda Cimbundu Cimende Cimixe Cimixtek (ca ku Guerrero) Cimizo Cimoore Cimotu Cimyanimari Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cinamwanga Cinavajo Cindau Cindebele Cindebele (ca ku Zimbabwe) Cindonga Cinepali Cingabere Cingangela Cingirezi Ciniasi Ciniuean Cinoruwegeji Cinsenga Cinyaneka Cinyanja Cinyarwanda Cinyungwe Cinzema Ciokpe Cioromo Ciossetian Ciotetela Ciotomi (ca ku Mezquital Valley) Cipangasian Cipapiaamento (Curação) Cipende Ciperisi Cipidgin (Ca ku Nigéria) Cipidgin (ca ku Camarões) Cipidgin ca ku Ilhas Salomão Cipoloneji Cipunjabi Cipwitikizi Cipwitikizi (ca ku Portugal) Cirarotongan Cirewedwe ca Manja ca ku Brasil Cirghiz Ciribati Ciromany (ca Kummwera kwa Grécia) Ciromany (ca ku Macedonia) Ciromany (ca ku Macedonia) Cyrillic Ciromany (ca ku Sérvia) Ciromeniya Cirundi Cirunyankore Cirusso Cirutoro Cisamoan Cisangir Cisango Cisaramakan Cisebuano Cisedonia Cisena Cisepedi Ciservia Ciservia (ca ku Roma) Cisesotho (ca ku Lesoto) Cisesotho (ca ku África do Sul) Cisetswana Cisi Cisidama Cisilozi Cisinyala Cisonge Cisranantongo Cisunda Cisuweko Ciswahili Ciswahili (ca ku Congo) Ciswati Citagalog Citagrinya Citahiti Citai Citajiki Citaliyana Citamil Citandroy Citankarana Citarahumara (Central) Citarascani Citatar Citceko Citelugu Citetun Dili Citiv Citlapanek Citojolabal Citok Pisin Citonga Citonga (ca ku Malawi) Citonga (ca ku Zimbabwe) Citongan Citotonak Citshiluba Citshwa Citsonga Citumbuka Citurkmen Citurko Cituvaluan Citwi Citzeltal Citzotzil Ciughur (ca ku Cyrillic) Ciukraniya Ciumbundu Ciurdu Ciurhobo Ciuruund Ciuzbek Civalensia Civenda Civezo Civietinamu Ciwallisia Ciwaray-waray Ciwayuunaiki Ciwelsh Ciwolaita Cixavakano Cixhosa Cixineji Mandarin (Ca Nthawe Zense) Cixineji Mandarin (Cakupusa Kubva) Cixipanyol Cixoli Cixona Cixuvash Ciyao Ciyoruba Cizande Cizapotek (ca ku Isthmus) Cizapotek (ca ku Lachiguiri) Cizulu Comongoliano cijavaneji cixokwe cixuabo\nPa Cipiri, 11 Abril, Akristau azinji omwe adadjedjera mwauzimu an’dzabwera pa Cikumbuso. Pakuyamba wanthuwa akhali wakulimba mwauzimu, tsono thangwe ra mphitca zakusiyana-siyana ninga zomwe zimbafotokozedwa m’broxura lakuti Bwererani kwa Yahova, iwo adadzadjedjera mwauzimu. (Waheb 12:1) Tsono napo wathuwa mbakudjedjera mwauzimu, Yahova ambawafuna kwene-kwene, thangwe adawagula na mulopa wa Mwana wace. (Mab 20:28; 1Pe 1:18, 19) Tsono tingawathandize tani kuti abwerere m’gwere la Yahova?\nNinga momwe m’busa ambapsagira bira omwe wasocera, akulu wa m’gwere ambanyang’ana na kuthandiza Akristau omwe adadjedjera mwauzimu. (Lu 15:4-7) Ndipo bzimwebzi n’ciratizo ca lufoyi lomwe Yahova nalo kwa iwo. (Jer 23:3, 4) Tsono, tensenefe tingalimbise Akristau amwewa, sikuti akulu okha. Yahova ambadekedwa tikambacita nyongo yakulatiza lufoyi kwa abale na mpfumakazi zathu, ndipo angatisimbe. (Mim 19:17; Mab 20:35) Tenepo, lekani kucedwa kulimbisa wanthu omwe ankufunikira thandizo lanu!\nONANI VIDIYO YAKUTI LIMBISANI WALE OMWE ADADJEDJERA MWAUZIMU NDIPO PATSOGOLO PACE TAWIRANI MIBVUNZO IYI:\nKodi n’ciyani comwe Abbey adacita pomwe adagumana na Mboni ibodzi yomwe akhanati kudziwana nayo?\nTikafuna kuthandiza munthu omwe adadjedjera mwauzimu, thangwe ranyi mpsabwino kudziwisa akulu?\nPomwe Abbey adayenda kukawona Lura ulendo bwa ciwiri, kodi n’ciyani comwe iye adacita?\nKodi Abbey adalatiza tani nyongo, kudeka mtima na lufoyi pomwe akhafuna kuthandiza Laura?\nKodi tingapfunze ciyani pa there la Jezu lakugumanika pa Luka 15:8-10?\nKodi ni bzisimbo bziponi bzomwe bzidabwera thangwe ra kucita nyongo yakuthandiza Laura?\nText Mtundu wa mabukhu ya pa internet kuti mucose KABUKHU KA MITSONKHANO KA MOYO WATHU WACIKRISTAU NA UTUMIKI Abril 2017\nKABUKHU KA MITSONKHANO KA MOYO WATHU WACIKRISTAU NA UTUMIKI Abril 2017


Jezu—Njira, Cadidi na Moyo | Moyo wa Jezu\nMunthu ali-wense ambafuna kutambira bzipsa bzabwino. Ndipo pana bzipsa bzinango bzakufunika kwene-kwene kwa imwepo pabodzi na wanthu omwe mumbawafuna.\nBzipsa bzabwinobzi bzimbagumanika m’Bibliya, bukhu lomwe Yahova Mulungu, omwe adalenga kudzulu na dziko la pansi adacitisa kuti linembedwe kwa magole mazinji m’mbuyomo. Mu bukhu lino, tin’cezerana bza mabukhu manai yakugumanika m’Bibliya yomwe yana bzipsa bzabwino kwene-kwene kwa tense. Mulungu adaphatisa basa Mateu, Marko, Luka na Juwau kuti anembe mabukhuya ndipo yambadziwika na madzina yawoya.\nMabukhu manaiya, kawiri-kawiri yambacemeredwa kuti Mavanjedyo manai. Iyo yambafotokoza bzipsa bzabwino bzakulewa bza Jezu. Mabukhuya yambalatizambo kuti Jezu ni njira yomwe Mulungu adaikonza kuti apulumusire nayo wanthu, ndipo ninga Mambo wa Umambo bwa Mulungu, Jezuyo an’dzabweresa bzisimbo bzamuyaya kwa wanthu omwe animukhulupira.—Marko 10:17, 30; 13:13.\nN’THANGWE RANYI PAKHAFUNIKA MAVANJEDYO MANAI?\nPinango mungabzibvunze kuti n’thangwe ranyi Mulungu adacitisa kuti pakhale mabukhu manai yakulewa bza moyo wa Jezu na bzomwe akhapfunzisa.\nBzina phindu likulu kukhala na mabukhu yakufotokoza bzomwe Jezu akhalewa na kucita. Kuti tibvesese nfundo imweyi, tindendemezere kuti pana mpfunzisi munango wakudziwika kwene-kwene ndipo wanthu anai adakhala pafupi na iyepo. Munthu omwe adakhala kutsogolo kwa mpfunzisiyo ni nyakukhomesa mtsonkho. Omwe adakhala kuboko la madidi ni dotolo. Omwe adakhala ku boko lamadzere ni khombwe ndipo ambabverana kwene-kwene na mpfunzisiyo. Ndipo munthu wacinai adakhala kumbuyo kwace ndipo ambanyang’anisisa bzomwe mpfunzisiyo ambacita ndipo iye ni m’ng’ono pa wensenewo. Wanthu anaiwa ambacita bzinthu mwacirungamo ndipo ambafunisisa kudziwa bzinango. Tenepo, ali-wense angafotokoze mwakubverana na momwe waiwonera nkhaniyo pabodzi na luso lomwe analo. Na tenepo, kuwerenga nkhani zomwe wanthuwa adanemba tingakwanise kubvesesa bwino bzomwe mpfunzisiyo adalewa na kucita. Bzimwebzi bzinkulatiza kuti mabukhu manai yomwe yambalewa bza moyo wa Jezu, omwe ni Mpfunzisi Waluso njakuthandiza kwene-kwene.\nKupitiriza na ciratizo capadzauluci, nyakukhomesa mtsonkho ankufuna kuthandiza wanthu Wacijuda. Tenepo, iye ankunemba nkhani zace mu njira yakuti Ajudawo aleke kuneseka kubvesesa. Koma dotolo ule ankulewa kwene-kwene bza kupoza wanthu wakuduwala ayai wakupunduka, ndipo akambafotokoza nkhani zomwe nyakukhomesa mtsonkho ule akhadazilewa kale, iye ankusiya zinango ayai ankuzifokoza mu njira inango. Tsono munthu omwe ambabverana na mpfunzisi ule ankufotokoza maka-maka mikhalidwe na momwe mpfunzisiyo ambawonera bzinthu. Bzomwe ankunemba mng’ono pa wenseneyu mpsacigwatho ndipo mpsakubveka bwino. Napo bziri tenepo, bzomwe wense anemba mpsacadidi. Bzimwebzi bzinkulatiza kuti kukhala na mabukhu manai yomwe yambafotokoza bzomwe bzidacitika pa moyo wa Jezu kumbatithandiza kubvesesa bwino mikhalidwe yace, bzomwe akhacita pabodzi na bzomwe akhapfunzisa.\nWanthu winango akambalewa bza ‘vanjedyo ya Mateu ayai ya Juwau,’ ambalewa kuti bzipsa bza Mateu ayai bza Juwau, tsono bzimwebzi mpsacadidi lini. Tikulewa tenepo thangwe rakuti mabukhu manaiya, ni ‘bzipsa bzabwino bzakulewa bza Jezu Kristu.’ (Marko 1:1) Tenepo, mwacigwatho tingalewe kuti m’mavanjedyo yenseneya muna bzipsa bzabwino bzakulewa bza Jezu.\nWanthu azinji omwe ambapfunza Fala la Mulungu adandendemeza ndipo adayezera kubveranisa nkhani zomwe zidanembedwa m’bukhu la Mateu, Marko, Luka na Juwau. Mwa ciratizo, pomwe gole la 170 EC, likhanati kufika, munthu munango wa ku Siriya dzina lace Tatiani adayezera kucita bzimwebzi. Iye adazindikira kuti mabukhu manaiya, yambafotokoza nkhani mwakulondoza ndipo yadafuliziridwa na Mulungu. Bzomwe adawona m’mabukhumu bzidamucitisa kunemba bukhu la msolo wakuti Diatessaron lomwe limbabveranisa nfundo za m’mabukhu yomwe yambalewa bza moyo wa Jezu na bzomwe akhacita pomwe akhapalizira.\nBukhu lino lomwe lina msolo wakuti Jezu ni Njira, Cadidi na Moyo, limbabveranisa nkhani za m’mabukhu yomwe yambafotokoza bza moyo wa Jezu mwakubveka bwino na mwakulondoza. Bzimwebzi bziri tenepo thangwe tsapano tinkukwanisa kubvesesa bwino mapolofesiya pabodzi na mathere yomwe Jezu adalewa. Ndipo bzimbatithandiza kuti timbabvesese bzomwe adalewa, kucita na nthawe yomwe bzinthubzo bzikhacitika. Bzomwe anyakufufudza bzinthu bza kale adagumana bzatithandiza pomwe kubvesesa nfundo zinango na momwe Mateu, Marko, Luka na Juwau akhawonera bzinthu. Tsono palibe omwe angangingimire makumbukidwe yace pakufotokoza momwe nkhani iri-yense ikhaliri. Koma bukhu limweri la msolo wakuti Jezu ni Njira, Cadidi na Moyo linkufotokoza mwakubveka bwino na mwakulondoza bzomwe bzidacitika pa moyo wa Jezu.\nMukambawerenga bukhuli, yezerani kugumana nfundo zomwe zingakuthandizeni na kuthandizambo wanthu omwe mumbawafuna. Kumbukirani kuti Jezu caiyeyo adauza mpostolo Thomasi kuti: ‘Inepano ndine njira, cadidi na moyo. Palibe omwe angafike kuna Baba, acisaya kupita na mwa inepano.’—Juwau 14:6.\nBukhu lino lomwe lina msolo wakuti Jezu ni Njira, Cadidi na Moyo, linkuthandizani kubvesesa kuti n’thangwe ranyi Jezu ni ‘njira.’ Wanthufe timbakwanisa kupemba kwa Yahova Mulungu thangwe ra Jezu. Ndipo thangwe ra iye, timbakwanisa pomwe kubverana na Mulungu. (Juwau 16:23; Waroma 5:8) Tenepo, thangwe ra Jezu tingakhale pa uxamwali bwabwino na Mulungu.\nJezu ni ‘cadidi.’ Iye akhalewalewa na kucita bzinthu mwakubverana na cadidi. Pomwe wanthu akhawona Jezu, bzikhali ninga kuti awona cadidi. Adakwanirisa mapolofesiya mazinji yomwe ‘yadakhaladi “inde” mwa iye.’ (2 Wakolinto 1:20; Juwau 1:14) Mapolofesiya yamweya, yambatithandiza kubvesesa udindo bukulu bomwe Jezu anabo pakukwanirisa kufuna kwa Mulungu.—Cibvumbulutso 19:10.\nNdipo Jezu Kristu ni ‘moyo.’ Thangwe rakuti Jezu adapereka moyo wace wakulungama na mulopa wace, wanthufe tingadzagumane moyo wa cadidi omwe ni ‘moyo wakusaya kumala.’ (1 Timotio 6:12, 19; Wayefezo 1:7; 1 Juwau 1:7) Jezu an’dzalamusa wanthu bzulu bzizinji omwe adafa kuti adzakhalembo na cidikhiro cakudzakhala na moyo wakusaya kumala m’Paraizo.—Juwau 5:28, 29.\nTensenefe tin’funika kubvesesa udindo bomwe Jezu anabo pakukwanirisa cakulinga ca Mulungu. Tinkudikhira kuti munikomedwa pakupfunza bzinthu bzizinji bza Jezu, omwe ‘ni njira, cadidi na moyo.’


Mphaso ya Mulungu ya Kusankhula | Yakupfunza\n‘Khulupira Yahova, Ndipo Cita Bzabwino’\nLemekezani Mphaso Yanu ya Ufulu bwa Kusankhula\nN’thangwe Ranyi Kubzicepswa n’Kwakufunika kwa Akristau?\nMungapitirize Kukhala Wakubzicepswa Napo Munkugumana na Mayezo\n‘Bzinthu Bzimwebzi Upfunzise Amuna Wakukhulupirika’\nNsanza ya Mulindiri—Yakupfunzira | Janeiro 2017\nWerengani mu Ciacoli Ciaukan Cibaoule Cibataki (ca ku Karo) Cibataki (ca ku Simalungun) Cibataki (ca ku Toba) Cibiak Cibisilama Cidrehu Cifaransa Cigarifuna Cigmong (ca ku White) Cigroelandeji Ciiban Cikakxikel Cikambodja Cikaren (Ca ku S'gaw) Cikazakh Cikexuwa (ca ku Ancash) Cikexuwa (ca ku Ayacucho) Cikexuwa (ca ku Cuzco) Cikixuwa (ca ku Chimborazo) Cikixuwa (ca ku Imbabura) Cikongo Cikrio Cikriolo ca ku Mauritania Cikriolo ca ku Seychelles Cilaoti Cilomwe Cilukonzo Cimakua Cimaltese Cimam Cimapudungun Cimazatek (ca ku Huautla) Cimbundu Cimixe Cimizo Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cinavajo Cindau Cingabere Cingangela Cingirezi Ciniasi Ciniuean Cinyaneka Cinyungwe Cipidgin (ca ku Camarões) Cipwitikizi Ciromany (ca Kummwera kwa Grécia) Ciromany (ca ku Macedonia) Ciromany (ca ku Macedonia) Cyrillic Cirunyankore Cisaramakan Cisena Cisi Cisunda Citahiti Citaliyana Citcini (ca ku Hakha) Citlapanek Citojolabal Citotonak Citshwa Citzeltal Ciughur (ca ku Cyrillic) Ciumbundu Ciurdu Ciwallisia Ciwayuunaiki Cixipanyol Cixoli Cixopi cijavaneji cixokwe cixuabo\n‘Komwe kuna mzimu wa Yahova, kumweko kuna ufulu.’ —2 WAKOLINTO 3:17.\nKodi ufulu bwa kusankhula n’ciyani?\nKodi tingalatize tani kuti timbafuna kwene-kwene Yahova pa bzakusankhula bzomwe timbacita?\nKodi tingalatize tani kuti timbalemekeza bzakusankhula bza winango?\n1, 2. (a) Kodi wanthu ambakhala na makumbukidwe yakusiyana-siyana yaponi pakulewa bza ufulu bwa kusankhula? (b) Kodi Bibliya limbapfunzisa ciyani bza ufulu bwa kusankhula ndipo ni mibvunzo iponi yomwe tin’cezerana?\nPOMWE mkazi winango akhacita cakusankhula, adauza xamwali wace kuti: “Ndin’funa lini kuneseka na kukumbuka; kuti bzipuse, ndondiuza bzomwe ndicite.” Mkaziyu akhafuna kucita kuuzidwa bzomwe acite m’mbuto mwa kuphatisa basa ufulu bwace bwa kusankhula, bomwe ni mphaso ya Mulengi. Tani pakulewa bza imwepo? Kodi mumbafuna kucita mwekha bzakusankhula ayai mumbafuna kuti winango ambakusankhulireni? Kodi mumbawona tani ufulu bwa kusankhula?\n2 Wanthu ana makumbukidwe yakusiyana-siyana pakulewa bza ufulu bwa kusankhula. Winango ambalewa kuti kulibe ufulu bwa kusankhula thangwe Mulungu adasankhula kale bzomwe timbacita. Winango ambalewa kuti tingakhale na ufulu bwa kusankhula pokha-pokha tikambacita ciri-cense comwe tin’funa. Koma Bibliya limbapfunzisa kuti munthu ali-wense adalengedwa na luso pabodzi na ufulu bwakumbacita bzakusankhula. (Werengani Djosuwe 24:15.) Mu Bibliya, timbagumanambo mitawiro ya mibvunzo iyi: Kodi ufulu bwathu bwa kusankhula buna malire? Kodi tin’funika kuphatisa tani basa ufulu bwathu pa kucita bzakusankhula? Kodi bzakusankhula bzathu bzimbalatiza tani kuti timbafuna kwene-kwene Yahova? Kodi tingalatize tani kuti timbalemekeza bzakusankhula bza winango?\nKODI TINGAPFUNZE CIYANI KWA YAHOVA NA JEZU?\n3. Kodi Yahova ambaphatisa tani basa ufulu bwace bwa kusankhula?\n3 Yahova ana ufulu bwense ndipo tingapfunze na momwe iye ambabuphatisira basa. Mwa ciratizo, iye adasankhula dzinza la Jirayeri kuti likhale wanthu wace, ninga ‘cuma cace cakupambulika.’ (Bzakutonga 7:6-8) Iye akhana mathangwe yakucitira bzimwebzi. Yahova adafunisisa kuteweza piciro lomwe adacita kuna xamwali wace Abalahamu. (Ciyambo 22:15-18) Kuthumizira bzimwebzi, Yahova nthawe zense ambaphatisa basa ufulu bwace bwa kusankhula mwa lufoyi na mwa kulungama. Timbawona bzimwebzi na momwe adacitira na dzinza la Jirayeri pomwe lidamuphonyera. Pomwe iwo adazindikira kuphonya kwawo, Yahova adawalatiza lufoyi na nsisi. Iye adati: ‘Ndin’dzamalisa kusaya kukhulupirika kwawo. Ndin’dzawafuna na mtima wangu wense.’ (Ozeya 14:4) Yahova ankutipasa ciratizo cabwino mwa kuphatisa basa ufulu bwace bwa kusankhula kuti athandize winango!\nPomwe Jezu akhanati kubwera pansi pano, iye adasankhula kukhala wakukhulupirika kuna Mulungu ndipo alibe kuphatana na Sathani pakupandukira Mulungu\n4, 5. (a) Kodi mbani omwe ngwakuyambirira kupasidwa ufulu bwa kusankhula ndipo kodi iye adabuphatisira tani basa? (b) Kodi ali-wense wa ifepano an’funika kubzibvunza mbvunzo uponi?\n4 Yahova adalenga wanjo na wanthu aciwapasa ufulu bwa kusankhula. Jezu ngwakuyamba kulengedwa pa bzinthu bzense. Iye adalengedwa mu cifanikiso ca Mulungu na ufulu bwa kusankhula. (Wakoloso 1:15) Kodi Jezu ambaphatisa tani basa ufulu bwacebu? Pomwe Jezu akhanati kubwera pansi pano, iye adasankhula kukhala wakukhulupirika kuna Mulungu ndipo alibe kuphatana na Sathani pakupandukira Mulungu. Pomwe Jezu akhali pansi pano, iye adalamba kupumpsidwa na Sathani. (Mateu 4:10) Ndipo, usiku bomwe mangwana yace angadafa, Jezu adacita mpembo wakulatiza kuti akhafunisisa kubvera Baba wace. Iye adati: ‘Baba, penu mun’funa, ndicosereni kopoyi. Tsono kufuna kwanu kucitike, sikuti kwangu.’ (Luka 22:42) Kodi bzingakwanisike kuna ife kutewezera Jezu na kuphatisa basa ufulu bwathu bwa kusankhula kuti tilemekeze Yahova na kucita bzomwe iye ambafuna?\n5 Ifepano tingatewezere Jezu thangwe tidalengedwambo m’cifanikiso ca Mulungu. (Ciyambo 1:26) Tsono, tiribe ufulu bwakundendemerana na bwa Yahova. Fala la Mulungu limbafotokoza kuti Yahova adaikha malire pa ufulu bwathu bwa kusankhula na kuti iye ambafuna kuti timbacite bzinthu mwakubverana na malireyo. Mwa ciratizo, m’banja, akazi an’funika kumbabvera amuna wawo ndipo wana an’funikambo kumbabvera abereki. (Wayefezo 5:22; 6:1) Kodi kutiikhira malireku kumbatokonya tani momwe timbaphatisira basa ufulu bwathu bwa kusankhula? Mtawiro wa mbvunzoyu ungatithandize kuwona momwe tsogolo lathu lin’dzakhalira.\nMOMWE WINANGO ADAPHATISIRA BASA UFULU BWAWO BWA KUSANKHULA\n6. Fotokozani ciratizo comwe cinkuwonesa kufunika kwa kukhala na malire pa ufulu bwathu.\n6 Pakuti ufulu bwathu buna malire, kodi bzingakwanisike nthawe zense kukhala na ufulu bwacaibo? Inde, bzingakwanisike! N’thangwe ranyi? Thangwe kupasidwa malireko kumbatikhotcerera. Mwa ciratizo, pinango mungafune kufambisa kanderendere ku mzinda munango. Tsono tiyezezere kuti kumweko kulibe malamulo yapamseu ndipo ali-wense angafambe ninga momwe an’funiramo na ku mbali iri-yense ya mseu yomwe iye angafune. Kodi mungafambe mwakutsudzuka mu mseu umweyu? Ne na pang’onopo. Kukhala na malireku n’kwakufunika kuti wense agumane phindu na ufulu bwacaibo. Bwerani ticezerane bziratizo bzinango bza m’Bibliya, bzomwe bzimbawonesa kuti malire yomwe Yahova adatipasayo njaphindu kwa ifepano.\n7. (a) Kodi Adamu akhadasiyana tani na bzirombo? (b) Fotokozani momwe Adamu adaphatisira basa bwino ufulu bwace bwa kusankhula.\n7 Pomwe Yahova adalenga munthu wakuyamba Adamu, iye adamupasa mphaso yakundendemerana na yomwe adapasa wanjo, mphaso ya ufulu bwa kusankhula. Koma bzirombo bziribe kupasidwa mphaso imweyi. Kodi Adamu adaphatisa tani basa bwino ufulu bwace bwa kusankhula? Adamu adakondwa na mwayi wakupasa bzirombo madzina. Mulungu ‘adayamba kubzibweresa kuna munthuyo kuti apase madzina kwa cibodzi na cibodzi.’ Adamu akhanyang’anisisa cirombo ciri-cense ndipo akhapereka dzina lakubverana na ciromboco. Yahova alibe kucinja dzina ne na libodzi lomwe Adamu akhapereka. ‘Dzina liri-lense lomwe munthuyo akhapereka kwa camoyo ciri-cense, likhakhaladi dzina lace.’—Ciyambo 2:19.\n8. Kodi Adamu adaphatisa tani basa mwakuphonyeka ufulu bwace bwa kusankhula ndipo bzakutewera bzace ni bziponi?\n8 Yahova adapasa Adamu udindo bwa kucitisa dziko lense kukhala paraizo. Iye adamuuza kuti: ‘Balanani, muwande, mudzaze dziko la pansi, mucirinyang’anira. Munyang’anire nsomba za m’nyanza, na bzakumbuluka bza mu mlenga-lenga, na bzamoyo bzense bzomwe bzimbafamba-famba m’dziko la pansi.’ (Ciyambo 1:28) Koma Adamu adasankhula kudya cisapo ca muti wakuletsedwa ndipo kucita bzimwebzo kukhali kulamba malire yomwe Yahova adawaikhira. Tsono pakuti Adamu adaphatisa basa mwakuphonyeka ufulu bwace bwa kusankhula, wanthu ankubonera kwene-kwene mpaka pano. (Waroma 5:12) Bwerani tikumbukire bza mabvuto yomwe yadabwera thangwe ra cakusankhula ca Adamu. Bzimwebzi bzin’ticitisa kuphatisa basa ufulu bwathu bwa kusankhula mwa njira yabwino na kubvuma malire yomwe Yahova adatipasa.\nAjirayeri adasankhula kukhala wanthu wa Mulungu ndipo adabvuma malire yomwe Mulungu adawaikhira\n9. Kodi Yahova adapereka mwayi uponi kuna wanthu wace Ajirayeri, ndipo n’ciyani comwe iwo adapicira kucita?\n9 Munthu ali-wense ngwakuperewera ndipo ambafa thangwe ra kuphonya kwa Adamu na Eva. Na tenepo, ifepano tikana mwayi wakuphatisa basa ufulu bwa kusankhula. Tingawone bzimwebzi na momwe Yahova adacitira bzinthu na dzinza la Jirayeri. Yahova adawapasa mwayi wakuti asankhule kukhala cuma cace cakupambulika ayai ne. (Kufuluka 19:3-6) Dzinzalo lidasankhula kukhala wanthu wa Mulungu ndipo lidabvuma malire yomwe Mulungu adawaikhira. Iwo adati: ‘Bzense bzomwe Yahova walewa, tin’dzacita bzimwebzo.’ (Kufuluka 19:8) Mwakupasa nsisi, wanthuwo na kupita kwa nthawe alibe kudzateweza mpanganoyo. Tinkupfunza cinthu cinango pa ciratizo cimweci. Tinkupfunza kuti nthawe zense, tin’funika kulemekeza mwayi wathu wa ufulu bwa kusankhula na kupitiriza kukhala wakubverana na Yahova mwa kumbabvera mitemo yace.—1 Wakolinto 10:11.\n10. Kodi ni bziratizo bziponi bza pa Wahebereu kapitulo 11 bzomwe bzimbalatiza kuti wanthu wakusaya kulungama angakwanise kuphatisa basa ufulu bwawo bwa kusankhula kuti alemekeze Mulungu? (Onani cithunzi-thunzi pa tsamba 9)\n10 Mu kapitulo 11 ya Wahebereu, timbagumana madzina 16 ya amuna na akazi omwe adasankhula kuteweza malire yomwe Yahova adaikha. Ninga bzakutewera, iwo adakhala na bzisimbo bzizinji ndipo ana cidikhiro cabwino ca kutsogolo. Mwa ciratizo, Nowe akhana cikhulupiro camphanvu ndipo adasankhula kubvera malango yense ya Mulungu ya kamangidwe ka cingalawa cakupulumusira banja lace na mbadwo wa kutsogolo. (Wahebereu 11:7) Abalahamu na Sara mwa kufuna kwawo adabvera Mulungu ndipo adayenda ku dziko lomwe Iye akhadawapicira kuwapasa. Napo kuti iwo akhana ‘mpata wa kubwerera’ ku mzinda wa Uri, iwo adapitiriza kunyang’anisa pa mapiciro ya Mulungu ya kutsogolo. Bibliya limbalewa kuti iwo ‘akhatsungira mbuto yabwino kwene-kwene.’ (Wahebereu 11:8, 13, 15, 16) Mozeji adalamba cuma ca ku Edjipito ndipo ‘adasankhula kuzunzidwa pabodzi na wanthu wa Mulungu, m’mbuto mwakucita bzinthu bzakudekeza bza kanthawe kakucepa bza pikado.’ (Waheberewu 11:24-26) Bwerani timbatewezere cikhulupiro cawo ticimbatenda mphaso yathu ya ufulu bwa kusankhula mwa kucita bzomwe Mulungu ambafuna.\n11. (a) Kodi cibodzi mwa bzisimbo bzakufunika kwene-kwene n’ciponi? (b) Kodi n’ciyani cimbakuthandizani kuphatisa basa bwino ufulu bwanu bwa kusankhula?\n11 Bzimbawoneka ninga bzakupusa kuti munthu winango atisankhulire, tsono tikacita bzimwebzi, tingaluze cibodzi mwa bzisimbo bzakufunika kwene-kwene ca ufulu bwa kusankhula. Kodi cisimbo cimweco n’ciponi? Bibliya limbafotokoza cinthuco pa Bzakutonga 30:19, 20. (Werengani.) Pa vesi 19, pambalewa kuti Mulungu adapasa Ajirayeri Cakusankhula. Pa vesi 20 timbawona kuti Yahova adawapasa mwayi wa momwe iwo angadalatizira lufoyi lawo kwa iye. Ifembo tingasankhule kunamata Yahova. Ndipo tina mwayi wakuphatisa basa ufulu bwathu bwa kusankhula, kuti tilemekeze Yahova na kulatiza kuti timbamufuna kwene-kwene!\nLEKANI KUPHATISA BASA MWAKUPHONYEKA UFULU BWANU BWA KUSANKHULA\n12. Kodi n’ciyani comwe tin’funika lini kucita na mphaso yathu ya ufulu bwa kusankhula?\n12 Yezezerani kuti mwapasa xamwali wanu mphaso yakufunika kwene-kwene. Kodi mungabve tani mukawona kuti mphaso yanuyo yataidwa pa thukuta ayai mbuto yakutayira bzinthu, ayai pinango yaphatisidwa basa kuti ipweteke munthu winango? Kodi bzingakuwaweni lini? Yahova adatipasa mphaso ya ufulu bwa kusankhula. Tenepo, iye bzimbamuwawambo akawona wanthu ankuphatisa basa kuipa ufulu bwawo na kucita bzakusankhula bzakuipa ayai kucitira bzakuipa winango. Bibliya limbalewa kuti mu ‘nsiku zakumalizira,’ wanthu angadadzakhala ‘wakusaya kutenda.’ (2 Timotio 3:1, 2) Tsono tingalatize tani kuti timbatenda mphaso yathu yakufunika ya Yahovayi? Kodi tingatcenkhe tani kuiphatisa basa mwakuphonyeka?\n13. Kodi ni njira ibodzi iponi yomwe ingatithandize kutcenkha kuphatisa basa mwakuphonyeka ufulu bwathu bwacikristau?\n13 Tensenefe tina ufulu bwa kusankhula axamwali, bzakubvala na kubzidekesa kwathu ayai bzakutsangalaza. Koma tikasaya kusamala, tingaphatise basa ufulu bwathu ninga thangwe lakucitira bzakusankhula bzomwe bzimbakondwesa lini Mulungu ayai kutewera bzicito bza wanthu mu dzikoli. (Werengani 1 Pedru 2:16.) M’mbuto mwa kuphatisa basa ufulu bwathu ninga mpata wakucitira bzinthu bzakuipa, tin’funika kuuwona ninga mpata wakuti ‘ticite bzinthu bzense kuti tipase mbiri Mulungu.’—1 Wakolinto 10:31; Wagalata 5:13.\n14. Kodi n’thangwe ranyi tin’funika kuthemba Yahova pa kuphatisa basa ufulu bwathu bwa kusankhula?\n14 Yahova adati: ‘Ine Yahova, ndine Mulungu wako, Omwe ambakupfunzisa kuti ugumane phindu, ule Omwe ambakutsogolera mu njira yomwe un’funika kufamba.’ (Zaiya 48:17) Tin’funika kuthemba Yahova na kubvuma malire yomwe iye adaikha kuti timbacite bzakusankhula bzabwino. Tibvume mwakubzicepswa kuti ‘munthu wa pansi pano alibe mphanvu yakulungamiza njira za moyo wace. Munthu omwe an’famba, alibe mphanvu yakutsogolera nzayo zace.’ (Jeremiya 10:23.) Adamu pabodzi na Ajirayeri wakusaya kukhulupirikawo adasankhula kulamba malire yomwe Yahova adaikha ndipo m’mbuto mwace adabzithemba wokha. Bwerani tipfunze na ciratizo cawo cakuphonyekaco. M’mbuto mwa kubzithemba tekha, bwerani ‘timbakhulupire Yahova na mtima wathu wense.’—Mimwani 3:5.\nKULEMEKEZA UFULU BWA KUSANKHULA BWA WINANGO\n15. Kodi tingapfunze ciyani na mtemo wa pa Wagalata 6:5?\n15 Tin’funikambo kulemekeza ufulu bomwe winango anabo bwakucita bzakusankhula pa moyo wawo. Thangwe ranyi? Pakuti tensenefe tidapasidwa ufulu bwa kusankhula, bzingacitike lini kuti Akristau awiri nthawe zense ambacite bzakusankhula bzakundendemerana. Bzimwebzi bzingaphatanidze bzakusankhula pa nkhani ya khalidwe lathu na kunamata kwathu. Kumbukirani mtemo wa pa Wagalata 6:5. (Werengani.) Tikambakumbukira kuti Mkristau ali-wense ana udindo bwa kucita bzakusankhula bzace, tin’dzalemekeza ufulu bwa kusankhula bomwe winango anabo.\nTin’funika lini kukakamiza winango kuti acite bzakusankhula ninga bzathu (Onani ndime 15)\n16, 17. (a) Kodi nkhani ya ufulu bwa kusankhula idafika mpaka paponi ku gwere la ku Kolinto? (b) Kodi Paulo adathandiza tani Akristauwo ndipo bzimwebzi bzinkutipfunzisa ciyani?\n16 Mbatikumbukireni ciratizo cibodzi ca m’Bibliya comwe cimbalatiza thangwe lomwe tin’funikira kulemekezera ufulu bwa kusankhula bwa abale wathu. Akristau wa gwere la ku Kolinto, adakhala na makumbukidwe yakusiyana-siyana pa nkhani ya nyama yomwe ikhaperekedwa nsembe ku bzifanikiso, patsogolo pace ikhadzagulisidwa mu msika. Cikumbu-mtima ca abale winango cikhawabvumiza kudya nyamayo thangwe iwo akhawona kuti bzifanikiso ni cinthu lini. Koma winango omwe pakuyamba akhanamata bzifanikisobzo, akhawona kuti kudya nyamayo kungadakhala ninga mbali ibodzi ya kunamata. (1 Wakolinto 8:4, 7) Imweyi idakhala nkhani ikulu mwakuti ingadagawanisa gwere. Kodi Paulo adathandiza tani abalewo kuti amalise bvutolo?\n17 Cakuyamba, Paulo adakumbusa wensenewo kuti cakudya cingawathandize lini kulimbisa uxamwali bwawo na Mulungu. (1 Wakolinto 8:8) Patsogolo pace, Paulo adawacenjeza kuti aleke kulekerera kuti ‘ufulu bwawo bwa kusankhula’ budzonge cikumbu-mtima ca wale omwe mbakutepa. (1 Wakolinto 8:9) Ndipo iye adalewambo kuti wale omwe cikumbu-mtima cawo cikhawatsutsa aleke kuyeruza wale omwe angadafuna kudya nyamayo. (1 Wakolinto 10:25, 29, 30) Na tenepo cinthu cakufunika pa nkhaniyo cikhali cakuti Mkristau ali-wense akhafunika kucita cakusankhula cace. Kodi ifepano tin’funikambo lini kulemekeza ufulu bwa kusankhula bwa abale wathu napo pa bzinthu bzing’ono-bzing’ono?—1 Wakolinto 10:32, 33.\n18. Kodi mungalatize tani kuti mumbalemekeza mphaso yanu ya ufulu bwa kusankhula?\n18 Yahova adatipasa mphaso yabwino kwene-kwene ya ufulu bwa kusankhula ndipo tikaiphatisa bwino basa, timbakhaladi na ufulu bwacadidi. (2 Wakolinto 3:17) Timbalemekeza mphaso imweyi thangwe imbatithandiza kucita bzakusankhula bzomwe bzimbalatiza momwe timbafunira Yahova. Tenepo mbatipitirizeni kucita bzakusankhula bzomwe bzimbalemekezesa Yahova ndipo timbalemekezembo ufulu bwa kusankhula bwa winango.\nUfulu bwa kusankhula bwa Yahova: Ni Yahova yekha omwe ana ufulu bwense, ayai tilewe kuti iye ana ufulu bwakusaya malire. Tsono malire yomwe Yahova adatiikhira pa ufulu bomwe adatipasa, yambaphata basa kuti yatikhotcerere. Munthu akabvuma malireyo, angakhaledi na ufulu bwacaibo\nUfulu bwathu bwa kusankhula: Yahova adatilenga na ufulu bwa kusankhula, ayai tilewe kuti adatipasa udindo bwakuti timbacite tekha bzakusankhula. Ninga Akristau, tingasankhule bzomwe tingafune kulewa, kucita ayai kubvala koma tin’funa lini kudzonga uxamwali bwathu na Yahova ayai na bwa abale wathu thangwe ra bzakusankhula bzathu\nNSANZA YA MULINDIRI—YAKUPFUNZIRA Janeiro 2017


Banja Linkufulukira Ku Edjipito | Nkhani za m’Bibliya\nZUZE ankutazira kubziphata mtima. Iye akuuza atumiki wace wense kuti wacoke m’cipindamo. Pomwe ali yekha na azibale wacewo, Zuze ankuyamba kulira. Tingakumbukire momwe abale wace wakhadabwira, pakuti iwo wakhadziwa lini thangwe ra kulira kwaceko. Pakumalizira iye adati: ‘Inepano ndine Zuze. Kodi babangu akana moyo?’\nAbale wace wale wadadabwa mwakuti wadasaya cakulewa. Iwo wakhana mantha. Tsono Zuze adati: ‘Bwerani pafupi.’ Pomwe iwo wadafendera, iye adati: ‘Ndine m’bale wanu Zuze, omwe mudamugulisa kuyenda ku Edjipito.’\nZuze adapitiriza kulalewa nawo mwa mkhalidwe wabwino, aciti: ‘Lekani kubzipasa mulandu thangwe ra kundigulisira kuno. Ni Mulungu omwe adanditumiza ku Edjipito kuno kuti ndidzapulumuse mimoyo ya wanthu. Farawo wandiikha mtongi wa dziko lense. Tenepo, bwererani mwakanfulumize kuna babangu, mucikamudziwisa bzimwebzi. Ndipo mukamuuze abwere, acidzakhala kuno.’\nNdipo Zuze adawakolombexa abale wacewo, na kuwampsompsona wense. Pomwe Farawo adabva kuti azibale wa Zuze wakhadabwera, iye adati kuna Zuzeyo: ‘Mbaatenge ngolo, wacikanyamula babako na mabanja yawo, wacibwera kuno. Ndin’dzawapasa mbuto yabwino ya mu Edjipito mwense muno.’\nBzimwebzo ndibzo iwo wadacita. Ona Zuze apa ankugumana na babace pomwe banja lace lense lidayenda ku Edjipito.\nBanja la Djakobi likhadakula kwene-kwene. Pomwe wadayenda ku Edjipito, wense wakhalipo wanthu 70, Djakobi, wana wace pabodzi na azukulu. Tsono wakhalipombo akazi wawo na atumiki wazinji. Wensenewo wadakakhala ku Edjipito. Iwo wakhacemeredwa Wajirayeri, thangwe Mulungu adacinja dzina la Djakobi kuti likhale Jirayeri. Wajirayeriwo wakhali wanthu wakufunidwa kwene-kwene na Mulungu, ninga momwe tiniwonera kutsogoloku.\nCiyambo 45:1-28; 46:1-27.


Phatisani Basa Mwaluso Bzinthu Bzomwe Timbapfunzisira\nBasa lakupfunzisa liri ninga kumanga nyumba. Kuti tikwanise kupfunzisa bwino, tin’funika kupfunza momwe tingaphatisire bwino basa bzinthu bzomwe timbapfunzisira, maka-maka Fala la Mulungu. (2Tim 2:15) Ndipo tin’funikambo kuphatisa bwino basa mabukhu yathu pabodzi na mavidiyo yomwe yambacita mbali ya Bzinthu Bzomwe Timbapfunzisira, na cakulinga ca kupfunzisa wanthu. *\nKodi tingakulise tani luso lathu pakuphatisa basa Bzinthu Bzomwe Timbapfunzisirabzi? (1) Kumbirani thandizo kwa nyakutsogolera kagulu kanu ka utumiki bwakumunda, (2) phatani basa na mpalizi waluso ayai mpainiya, ndipo (3) mbakonzekerani mwakukwanira. Mukakwanisa kumbaphatisa bwino basa mabukhu na mavidiyo yathu, mun’dzagumana cikondweso pa basa la kupfunzisa wanthu.\n^ ndi. 3 Mabukhu manango yomwe yambacita lini mbali pa Bzinthu Bzomwe Timbapfunzisira, yadakonzedwera wanthu omwe akufunikira thandizo lakupambulika. Ndipo mabukhuyo yangaphatisidwe basa bzikafunika.